**ការសម្ភាសន៍របស់បងប្រុស ស៊ាង ស៊ីផូ**

**​​​​ ​​ ក៖ អ្នកសម្ភាសន៍ឈ្មោះ: ម៉េត អេងសួរ ខ៖ អ្នកត្រូវបានសម្ភាសន៍ឈ្មោះ: ស៊ាង ស៊ីផូ**

ក៖ សួរស្តីបង!

ខ៖ បាទសួរស្តី!

ក៖ ចាស! ញ៉ុមសូមថ្លែងអំណរគុណដល់បងដែលបងបានផ្តល់អោយញ៉ុមធ្វើការសម្ភាសន៍បងនៅថ្ងៃហ្នឹង! ចំពោះញ៉ុម ញ៉ុមមានឈ្មោះថា ម៉េត អេងសួរ ញ៉ុមជាអ្នកសម្ភាសន៍បងនៅថ្ងៃហ្នឹង! ហីអ័រ ... ការសម្ភាសន៍របស់យើងហ្នឹងធ្វើឡើងនៅថ្ងៃទី១៩ ខែតុលា (ខែ១០) ឆ្នាំ២០១៧។ ធ្វើឡើងនៅកន្លែងធ្វើការបងផ្ទាល់តែម្តងគឺក្រុមហ៊ុន Fishing Fly Cambodia ទីតាំងគឺនៅទីក្រុង ភ្នំពេញ។ ហីតើបងដឹងអត់ថាហេតុអីបានជាគេធ្វើការសម្ភាសន៍នេះ ?

ខ៖ ញ៉ុមអត់បានដឹងផង!

ក៖ ហ្នឹងហីការសម្ភានស៍នេះគឺគេធ្វើឡើងដោយអ័រ ... មានគំរោងមួយដែលធ្វើឡើងដោយសកលវិទ្យាល័យមួយដែលនៅអ័រ ... សហរដ្ឋអាមេរិច ដែលមានឈ្មោះថា BYU គេធ្វើគំរោងនេះឡើងដើម្បីចងក្រងនឹងរក្សាទុកនៅពង្សប្រវត្តិរបស់បងដើម្បីទុកអោយកូនបងជំនាន់ក្រោយគាត់បានដឹង ហី ... អ័រតើបងប្រុសអាចអោយញ៉ុមដាក់ការសម្ភាសន៍របស់សាលាដែលមានឈ្មោះថា [WWW.cambodianoralhistories.byu.edu](http://WWW.cambodianoralhistories.byu.edu) តើបានអត់បង ?

ខ៖ បាទ!​ បានបាទ!

ក៖ ចាស! ជាដំបូងអញ្ចឹងញ៉ុមអាចសួរបងថាតើបងមានឈ្មោះអីដែល ?

ខ៖ អ័រ! ញ៉ុមឈ្មោះ ស៊ាង ស៊ីផូ ។

ក៖ តើបងមានឈ្មោះហៅក្រៅអត់ ?

ខ៖ បាទ! អត់មានហៅក្រៅផង!

ក៖ អញ្ចឹង! អញ្ចឹងតើបងអ័រ ... មានអាយុប៉ុន្មានហីក្នុងឆ្នាំហ្នឹង ?

ខ៖ ឆ្នាំហ្នឹងញ៉ុមមានអាយុ ៣៥ឆ្នាំ ។

ក៖ អញ្ចឹងបងកើតនៅទីកន្លែងណាដែលបង ?

ខ៖ កន្លែងកំណើតរបស់ខ្ញុំកើតនៅហ្នឹងអ័រ ...​ ស្រុកត្បួងឃ្មុំ ខេត្តកំពុកចាម ។

ក៖ Ok! តើបងមានបងប្អូនប៉ុន្មាននាក់ដែល ?

ខ៖ មានបងប្អូនចំនួន ៧នាក់ប៉ុន្តែបានស្លាប់នៅក្នុងសម័យ ប៉ុលពត អស់២នាក់ហើយឥឡូវហ្នឹងគឺនៅសល់ ៥នាក់ ។

ក៖ អញ្ចឹង! អញ្ចឹងបងជាកូនទីប៉ុន្មាន ?

ខ៖ បើដកពីមនុស្សដែលស្លាប់ទៅញ៉ុមជាកូនទី៣ ។

ក៖ អ! អត់ទេបងរាប់ទាំងអស់ទាំងអ្នកស្លាប់ ។

ខ៖ អញ្ចឹងញ៉ុមជាកូនទី៥ ។

ក៖ អ! Ok! តើបងប្អូនទាំងអស់មានឈ្មោះអីខ្លះបង ?

ខ៖ បងប្អូនទាំងអស់បងគេឈ្មោះ បងឈាន បន្ទាប់មកឈ្មោះ ឈឿន បន្ទាប់មកឈ្មោះ ឈន ហើយមួយទៀតហ្នឹងឈ្មោះ ផា ផាហើយបានញ៉ុមឈ្មោះ ផូ ប្អូនញ៉ុមមួយទៀតហ្នឹងឈ្មោះ ភា ប្អូនស្រីមួយទៀតឈ្មោះ ស្រីលាភ ។

ក៖ ចាស! អ! មិញបងថាបងប្អូនរបស់បង ២នាក់ស្លាប់តើគាត់ឈ្មោះអីដែលដែលគាត់ស្លាប់ហ្នឹង ?

ខ៖ អ្នកដែលស្លាប់ហ្នឹងឈ្មោះ ឈឿន ហីនឹង ឈន ។

ក៖ គាត់ស្លាប់ដោយសារអីគេបង ?

ខ៖ គាត់ស្លាប់ដោយសារពីសម័យអ័រ ... ប៉ុលពត ហ្នឹងកាលហ្នឹងមិនមែនសម័យ ប៉ុលពត ទេចេញបែកពី ប៉ុលពត មកប៉ុន្តែសម័យកាលនោះអ័រ ... យើងអត់សូវមានស្អីញ៉ាំសំបូរសប្បាយដូចឥឡូវទេពេលណុងគឺខ្វះខាត ខ្វះខាតអញ្ចឹងទៅគាត់ថាគាត់មួយហ្នឹងស្លាប់ដោយសារលឺតាមឪពុករបស់ខ្ញុំថា គាត់ស្លាប់ដោយសារញុំផ្លែ ទុំម៉ា ។

ក៖ ផ្លែ ទុំម៉ា! អាហ្នឹងផ្លែអីអាហ្នឹង ?

ខ៖ ផ្លែ ទុំម៉ាហ្នឹងរបៀបដូចយើងផ្លែ ... ផ្លែឈើរបស់ខ្មែរយើងគេហៅ ទុំម៉ា ទុំម៉ា ផ្លែវាធំៗប៉ុន្តែហែកមកពណ៍លឿងៗហ៎! របៀបដូចអាចម៍កូនក្មេងហ៎អ្នកខ្លះថាអញ្ចឹងហា!

ក៖ អ! ហ្នឹងហីញ៉ុមស្គាល់ហី!

ខ៖ ហ្នឹងផ្លែហ្នឹង! ហើយទៅបងមួយទៀតនឹងឈឺកាលពីសម័យ ប៉ុលពត​ ហ្នឹងឈឺមិនដឹងជាជំងឺអីទេប៉ុន្តែសម័យណុងមិនមានថ្នាំសង្កូវអីដូចឥឡូវហា!

ក៖ អញ្ចឹងតើបងមានចងចាំសាច់រឿងអីជាមួយនឹងបងប្អូនរបស់បងទាំងប៉ុន្មាននាក់ហ្នឹងអត់បង ?

ខ៖ សាច់រឿងអីទៅអីស្អី ... សាច់រឿងមិចវិញទៅ ?

ក៖ ដូចថាទាំងពីក្មេងបងលេងជាមួយគ្នា ឬមានអនុស្សាវរីអីជាមួយគ្នាអញ្ចឹងហាបង ?

ខ៖ អ! ធ្លាប់! ធ្លាប់មានអនុស្សាវរីជាមួយគ្នាច្រើនព្រោះអីបងប្អូនហ៎! បើបងគេធំជាងគេបង្អាស់ហ្នឹងគាត់អត់សូវមានអនុស្សាវរីដែលលេងជាមួយគ្នាទេ ព្រោះអីគាត់នឹងញ៉ុមមានវ័យដាច់ពីគ្នាឆ្ងាយ ឆ្ងាយដោយសារបងញ៉ុមអាយុជិត ៤០ ...​ ៥០ឆ្នាំហីហ្នឹង!ញ៉ុមទើបហ្នឹង ៣០ជាងដល់អញ្ចឹងវាឃ្លាតគ្នាឆ្ងាយដល់បងទី ២ បន្ទាប់មួយទៀតហ្នឹងអ័រ ... បងញ៉ុមមមួយទៀតបន្ទាប់ញ៉ុមបងញ៉ុមហើយបានញ៉ុមហ្នឹងបានមានអនុស្សាវរីច្រើននឹងប្អូនអ័រ ... ប្អូនញ៉ុមនិយាយទៅផុតពីបងញ៉ុមដែលបង្អាស់ហ្នឹងបន្ទាប់មកមានបង ផា នឹងមួយហីហ្នឹងអា ភា ហ្នឹងមួយ ស្រីលាភ ហ្នឹងមួយបានមានអនុស្សាវរីនឹងគ្នាច្រើនហា!

ក៖ បងអាចរៀបរាប់បន្តិចបានអត់កន្លែងណាដែលសំខាន់ៗបងចាំជាងគេ ?

ខ៖ អ! ចាំជាងគេចាំនៅពេល ... និយាយទៅញ៉ុមនៅក្នុងគ្រួសារញ៉ុមគឺជាមនុស្សដែលគេហៅថា រលាមជាងគេ! ដូចថាញេះញុះគេអញ្ចឹងទៅគេតែងតា និយាយទៅរករឿងគ្នាឈ្លោះគ្នាអញ្ចឹងទៅ ញ៉ុមអត់សូវត្រូវទេជាមួយប្អូនហើយហ្នឹងបងហ្នឹង គេ២នាក់ហ្នឹងត្រូវគ្នាហា! ដល់អញ្ចឹងទៅលេងឈ្លោះគ្នាអញ្ចឹងទៅក៏ត្រូវគ្នាឈ្លោះគ្នា ត្រូវគ្នាប៉ុន្តែអ្វីដែលញ៉ុមកត់សំគាល់ពេលហ្នឹងគឺញ៉ុមខូចជាងគេម៉ង! អត់សូវស្តាប់គេអត់សូវស្តាប់ឯងទេ។ ដល់ពេលឈ្លោះគ្នាអញ្ចឹងទៅតែងតែបើសិនជាអ្នកម្តាយញ៉ុមដែលគាត់ ... ធម្មតាមនុស្សចាស់គាត់អត់ដឹងថាអ្នកណាខុសអ្នកណាត្រូវទេ ប៉ុនធ្លាប់តែយើងអ្នកខូចអ្នកអីរហូតដែល ... ។

ក៖ ខុសរហូត! (សើច)

ខ៖ ពេលណាដែលយើងខុសក៏ខុសទៅ ពេលណាដែលត្រូវក៏នៅតែខុសដែលអញ្ចឹងអត់មានចំនុចណាដែល ...​ អញ្ចឹងបានអ្វីដែលមិនចង់អោយយើងធ្វើខុសតាំងពីក្មេងមក ដល់យើងធ្លាប់ធ្វើខុសទៅអ្វីក៏ជាយើងៗខុសរហូត ។

ក៖ ចុះបងមានដែលវៃគាត់ ឬក៏អីអត់បង ?

ខ៖ អូ! បើបងប្រុសនោះដែលធ្លាប់ឈ្លោះគ្នាបោកច្រវេបច្រវាប់ដែល បើអាប្អូននោះធ្លាប់វៃ ធ្លាប់វៃវាម្តងដែលកាលហ្នឹងវៃនៅស្វាយចន្ទីជាមួយគ្នាកាលហ្នឹងប្រហែលឆ្នាំ២០០០ បែបជា២០០៩ យ៉ាង ?បើនិយាយទៅមិនចាំច្បាស់ក្នុងចន្លោះឆ្នាំ២០០៩ ២០០៧ ២០០៩ ហ្នឹង! ក្នុង ២០០៧ ៨ ៩ ដឹងតាមានឈ្មោះគ្នានៅក្នុងព្រៃស្វាយចន្ទីហ្នឹង ឈ្លោះគ្នាវៃគ្នាខ្លាំងដែលដល់មានបានអ្នកម្តាយទៅឃាត់ទៅអីអញ្ចឹងទៅបាន នេះរៀងខ្លួនវិញពេលហ្នឹងមកដូចវាមិនសូវចេះគិតហា! ពេលហ្នឹងគិតថាទើបម៉ាឈ្លោះគ្នានិយាយទៅមានអារម្មណ៍មួយនេះផង អារម្មណ៍ថាដូចថាអ្នកម្តាយគាត់កាន់ជើងប្អូនអីៗហា! វាមិនកាន់ជើងទេ ភាសារយើងគេថាកាន់ជើងតាមការពិតគាត់ដឹងថា យើងអ្នករៀងនិយាយមិនសូវចេះស្តាប់ជាងគេជាងអីអញ្ចឹងបានគាត់ចេះតាបង្ក្រោបយើង ហីយើងមានអារម្មណ៍មួយថាគាត់អត់មានកាន់ជើងយើង ដូចថាអត់មានស្រលាញ់យើងអីអញ្ចឹងហា! តាមការពិតអាហ្នឹងជាអារម្មណ៍ដែលយើងគិតដោយខ្លួនយើងទេ ពេលហ្នឹងណ៎!​ ប៉ុនធម្មតាម្តាយហីនឹងកូនស្រលាញ់កូនតែងតែស្រលាញ់កូនគ្រប់តាគ្នា ប៉ុន្តែថាកូនណារាងមិនសូវស្តាប់ទៅគាត់ក៏ស្រលាញ់តិចជាងអាកូនណាដែលស្តាប់ហី! ដល់ពេលយើងក្លាយជាឪពុកម្តាយគេយើងអាចយល់ពីអារម្មណ៍ហ្នឹងបានច្រើន ។

ក៖ ចាស! អញ្ចឹងបងមានអារម្មណ៍អន់ចិត្តខ្លាំងមែនអត់ ?

ខ៖ ហ្នឹងហី! ដោយសារមានអារម្មណ៍អន់ចិត្តមានអារម្មណ៍អីហ្នឹងហី! បានធ្វើអោយញ៉ុមដល់សព្វថ្ងៃហ្នឹងវាក្លាយទៅជាមនុស្សមើលទៅសឹងតែបរាជ័យនៅពេល .... និយាយទៅពេលហ្នឹងបើញ៉ុមគឺពីជីវិតញ៉ុមគឺថាបរាជ័យហី ប៉ុនគ្រាន់ញ៉ុមគិតថាញ៉ុមមិនដែលគិតថាខ្លួនឯងបរាជ័យហេ! និយាយទៅចំពោះអ្នកដទៃញ៉ុមអត់ដែលគិតថាបរាជ័យហេ ប៉ុន្តែបើចំពោះបងប្អូនញ៉ុម ញ៉ុមគិតថាខ្លួនឯងបរាជ័យជាងគេហី ។

ក៖ ហេតុអីបានបងមានគំនិតថាបងមានជីវិតបរាជ័យអញ្ចឹង ?

ខ៖ ព្រោះអីកាលពីដើមមកញ៉ុមធ្លាប់ជា ... និយាយទៅបើសិនជាអ្នកស្រុកអ្នកភូមិគេហៅថាកូនអ្នកដែលមានជីវះភាព និយាយទៅល្អជាងគេដែលក្នុងស្រុកក្នុងភូមិបងប្អូនយើងនិយាយទៅគេមានគោលដៅ គេមានអនាគតល្អៗជាងយើងដល់ពេលអញ្ចឹង យើងនៅពេលបច្ចុប្បន្នហ្នឹងវាអ័រ .... វាគិតថាវាអត់មានអីអោយល្អៗជាងគេហា! អញ្ចឹងបានញ៉ុមគិតថាបរាជ័យ ប៉ុនបរាជ័យញ៉ុមមិនដែលអស់សង្ឃឹមក្នុងការបរាជ័យរបស់ញ៉ុមទេព្រោះអី អ្វីក៏ដោយដែលញ៉ុមគិតថាជីវិតយើងជួបព្យុះជីវិតកាន់តែធំ ធ្វើអោយជីវិតយើងកាន់តែរឹងមាំ ។

ក៖ ហ្នឹងហីបង! ហ៊ឹម! ហើយឥឡូវហ្នឹងតើពួកគាត់ទាំងអស់គ្នា បងប្អូនបងទាំងអស់គ្នាហ្នឹងពួកគាត់រស់នៅកន្លែងណាខ្លះ ?

ខ៖ ​និយាយទៅអ័រ ... បើម៉ែញ៉ុម ប៉ារបស់ញ៉ុមហ្នឹងគាត់នៅហ្នឹង ភូមិរកាពប្រាំ ....អ័រ ភូមិត្រពាំងខ្លា ឃុំរកាពប្រាំ ស្រុកត្បូងឃ្មុំ ខេត្តត្បូងឃ្មុំ។ ហីទៅបងប្រុសរបស់ញ៉ុមឈ្មោះបង ផា ហ្នឹងគាត់ក៏នៅទល់មុខផ្ទះម៉ែញ៉ុមដែល អាហ្នឹងគឺជាផ្ទះធំរបស់គាត់ប៉ុន្តែគាត់មាន ... គេហៅថាមានផ្ទះមួយទៀតហ្នឹងគាត់ទៅទិញដីនៅឯខេត្ត ស្ទឹងត្រែង ណក! បានមួយចំនួនដែលដូចជាលឺថា​២០ហត្ថយ៉ាងប៉ុន្តែគាត់ដាំ ស្វាយចន្ទី ។

ក៖ ហូ! ច្រើនហាណ៎បងណ៎ ?

ខ៖ ហ្នឹងហី! ដល់ពេលអញ្ចឹងគាត់ក៏ទៅមើលថែទាំដាំនាំរបស់គាត់ណុងទៅ ទាំងប្រពន្ធទាំងកូនអីហ្នឹង នៅសល់តែកូនគាត់ ២នាក់ហ្នឹងដែលនៅហ្នឹង​នៅជាមួយម្តាយហាណានៅ រៀនហា!

ក៖ ចាស!

ខ៖ អ៊ឹម! ដល់ពេលអញ្ចឹងបង ... បងគេបង្អាស់ហ្នឹងបង ឈាន ហ្នឹងគាត់នៅធ្វើការលក់កាហ្វេលក់អីទៅនៅហ្នឹងខេត្ត ត្បូងឃ្មុំ ដែលតែនៅហ្នឹងស្រុក ដំបែរ​ ។

ក៖ ចាស!

ខ៖ នៅហ្នឹងអ័រ ...​ គេហៅថា​ ត្រពាំងព្រីង! ត្រពាំងព្រីង ហ្នឹង! រួចទៅប្អូនស្រីហ្នឹងពៅហ្នឹង នៅហ្នឹងជាមួយអ្នកម្តាយហ្នឹងនៅភូមិ ត្រពាំងខ្លា ហ្នឹងហីប្អូនបន្ទាប់ញ៉ុមអាប្រុសមួយឈ្មោះអា ភា ហ្នឹងគេធូរធាគេលក់ដូរឥវ៉ាន់ចាប់ហួយធំហា! នៅក្នុងផ្សារ ពងទឹក ហ្នឹង ។

ក៖ ចាស!

ខ៖ ហីប្អូនៗញ៉ុមអាប្អូនពៅហ្នឹងគេមានកូន ២ហី​ រួចទើបបានប៉ុន្មានថ្ងៃមុននៀក! គេកើត ...​ ប្រសូត្របានបុត្រមួយទៀតណៀក! ស្រី កូនគេបងហ្នឹងឈ្មោះអ័រ .... វ៉ាន់ អេលីប ហ្នឹង!​ វាអាយុបានប៉ុន្មាន ២ខួបអីហី ហីទៅប្អូនញ៉ុមអាបន្ទាប់ញ៉ុមហ្នឹងមានកូនស្រីតែមួយទេអ័រ... ឈ្មោះ សៀវ ម៉េង ហ្នឹងប៉ុន្តែឥឡូវលឺថាដូចជាពោះធំមួយទៀតហី! ប៉ុន្តែមិនទាន់បានប្រសូត្រទេ ។

ក៖ អញ្ចឹងបានន័យថាពួកគាត់រៀបអាពាហ៍ពិពាហ៍អស់ហើយណ៎បងណ៎ ?

ខ៖ ហ្នឹងហី! ពួកគាត់រៀបអាពាហ៍ពិពាហ៍អស់ហី អត់មានអ្នកណាដែលនៅលីវទៀតទេ ។

ក៖ ចុះក្នុងចំនោមបងប្អូនរបស់បងទាំងប៉ុន្មាននាក់ហ្នឹង តើបងស្រលាញ់នឹងចូលចិត្តអ្នកណាជាងគេ ?

ខ៖ អ្នកដែលបងស្រលាញ់ជាងគេ ចូលចិត្តជាងគេហ្នឹងនិយាយទៅមានតាប្អូនមួយពៅទេ​ និយាយទៅតែងតាតាំងពីដើមមកវាអ្នកដែលរាងក៏កាចជាងគេដែលនៅក្នុងគ្រួសារហ្នឹង! ប៉ុន្តែវាក៏យល់អារម្មណ៍បង និយាយទៅវាយល់អារម្មណ៍ថាមិច? ពេលដែលបងនៅនិយាយទៅបើសិនជាបងមានលុយមានអីអញ្ចឹងទៅ ក៏ចិត្តល្អជាមួយបងប្អូនខ្លាំងជាពិសេសជាមួយវាហ្នឹងម៉ង! កាលដែលវានៅរៀននៅ ភ្នំពេញ ហ្នឹងហាឧស្សាហ៍នាំប្អូនទៅញុំស្អីដែលរបស់ដែលល្អៗក្នុងហាងដែលរបស់ដែលទំនើបៗអញ្ចឹងដែល នឹងអោយលុយប្អូនចាយ។​ ហីទៅ ...​ ហីទៅបើកាលម៉ាវីកមុនញ៉ុមអត់សូវជាចូលចិត្តបងមួយឈ្មោះបង ផា ហ្នឹងទេ! ដល់ពេលឥឡូវបានដឹងថាគាត់ជាមនុស្សដែល ... និយាយទៅពេលដែលញ៉ុមជួបមានរឿងផ្ទាល់ខ្លួនរបស់ញ៉ុមបានញ៉ុមជាយល់ ហើយញ៉ុមស្រលាញ់គាត់គោរពគាត់ជាងគេ គាត់តែងតែជួយញ៉ុម ដូចថាជួយសព្វបែបយ៉ាងហា! ជួយអត់ដែលគិតទេសូម្បីតែប្រពន្ធសូម្បីតែកូនគាត់អី គឺនិយាយទៅគឺគាត់ជួយញ៉ុមរហូត។ ពេលហ្នឹងបានញ៉ុមយល់ថាពេលដែលយើងមានទុក្ខបងប្អូនណាដែលល្អ បងប្អូនណាដែលក៏វានេះ ... បងប្អូនគេសុទ្ធតែល្អទាំងអស់ដូចបងប្អូនបន្ទាប់ញ៉ុមហ្នឹងវាក៏មាន ក៏ធូរធាដែលប៉ុន្តែប្រពន្ធគេហ្នឹងវា .... ។

ក៖ ចិត្តអត់បាន ។

ខ៖ ចិត្តអត់បាន!​ បើសិនជាបងបន្ទាប់ហ្នឹងបានជាប្រពន្ធគេចិត្តបាន ដោយសារប្រពន្ធគាត់យកជាបងប្អូនជីដូនមួយគ្នាឯងដែលហា ។

ក៖ ចាស!

ខ៖ អញ្ចឹងប្រពន្ធគាត់ហ្នឹងជីដូនមួយ ដល់ពេលអញ្ចឹងដូចថាតែងតែជួយមានរឿងមានអីអោយលុយ ៤ ៥រយៗអញ្ចឹងជួយដែល អញ្ចឹងយើងដូចថា ...​ កាលម៉ាវីកមុនញ៉ុមអត់សូវចូលចិត្តចូលអីគាត់ទេតែដល់ពេលមនុស្សយើង អាពេលហ្នឹងអារម្មណ៍យើងអត់ដឹងថាពីណាជាមនុស្សមិចពីណាមិចបើពេលហ្នឹងយើងនៅមានលុយដូចគ្នាអញ្ចឹងហា ។

ក៖ ចាស!

ខ៖ ដល់ពេលឥឡូវយើងអត់មានលុយមានអីអញ្ចឹងទៅ ពេលដែលញ៉ុមមានរឿងឆ្នាំ ២០១៦ នៀកគាត់ជួយញ៉ុមច្រើនហា! ដល់ពេលអញ្ចឹងបានញ៉ុម ... ក្លាយជាមនុស្សដែលញ៉ុមស្រលាញ់ហើយគោរព ។

ក៖ ចុះកាលពីមុនហេតុអីបានជាបងអត់ចូលចិត្តបង ផា ហ្នឹងអញ្ចឹង ?

ខ៖ អត់សូវចូលចិត្ត​ ... និយាយទៅគិតថាអើ! គាត់មនុស្សត្រឹមត្រូវ និយាយទៅគាត់ជាមនុស្សម៉ត់ចត់ត្រឹមត្រូវ ញ៉ុមជាមនុស្សដែលរបៀបដូចថាដើរមិនសូវជាត្រឹមត្រូវ ហ្នឹងគេទេចូលចិត្តអារាងខូចច្រឡេមច្រឡាមជាងគេ ប៉ុន្តែបើនៅហ្នឹងស្រុកភូមិអត់មានរឿងអត់មានអីដូចថាអាប្រវត្តិ ល្អអាក្រក់ល្អក់កករអីទៅលួចទៅប្លន់អីគេតែគ្រាន់ថា ខូចដើរលេងតាម៉ង! ដើរលេងអញ្ចឹងទៅមិនសូវចូលផ្ទះនិយាយទៅ គេប្រាប់អត់សូវស្តាប់ជាងគេ បើគេហ្នឹងពួកគេហ្នឹងប្រាប់ស្តាប់ បើបងផាហ្នឹងគាត់រៀន ... រៀនកាលសម័យណុងវាអត់មានរៀនសាលារៀនយើងសាលាឈ្នួលអញ្ចឹងទេ មានតែប្រលងជាប់មក មករៀនភ្នំពេញម៉ងគេរៀនសាលារដ្ឋម៉ងហ៎! ដល់ពេលឥឡូវគាត់... និយាយទៅបងប្អូនញ៉ុមគាត់សុទ្ធតែរៀនបាន ... មានអាមួយបន្ទាប់ញ៉ុមរៀនបានតិចជាងគេរៀនបានថ្នាក់ទី ១១ហ៎ ។

ក៖ ចាស!

ខ៖ ក្រៅពីហ្នឹងរៀនអន់បំផុតណុងត្រឹមថ្នាក់ ១១ណុងញ៉ុម ១២ ប្អូនញ៉ុមហ្នឹងបានបរិញ្ញាប័ត្រអីអញ្ចឹងទៅ អេ!.... មិនមែនអញ្ចឹងទេមានបងមួយទៀតបង ឈាន ក៏រៀនបានតិចដែលរៀនបានលើថ្នាក់ទី ៧ ទី៨ ប៉ុន ៧ ៨ សម័យណុងមើលទៅដូច ....

ក៖ ថ្នាក់ទី ១២ហី!

ខ៖ អ៊ឹម! ហ្នឹងហីមើលពី .... មើលពី ... និយាយទៅអ្វីៗគាត់គឺខ្លាំងជាងញ៉ុមទៀតបើឃើញតារាងខួបគីមីវិញ ... ។

ក៖ ចាំទាំងអស់!

ខ៖ នៅដល់សព្វថ្ងៃហ្នឹងចាំចូល ៨០% កាលពីវីកមុនគាត់ថា១០០%ម៉ង ។

ក៖ អ៊ឹម! បើញ៉ុមភ្លេចអស់បាត់ហី ។

ខ៖ ហ្នឹងហី! អោយគាត់សូត្រឥឡូវគាត់នៅចាំបានទៀត ហើយអក្សគាត់និយាយទៅស្អាត និយាយទៅថាស្អាតម៉ង ។

ក៖ ស្អាតជាងបងឯងទៀត ?

ខ៖ អ! អត់បានប៉ុន ... បំនែកប៉ុនគាត់ទេ! បងញ៉ុម ២នាក់ហ្នឹងសសេរអក្សស្អាតៗហា! បើបងបន្ទាប់ញ៉ុមហ្នឹងមែនតាអក្សទេ ឆ្លាក់មែនអក្សឆ្លាក់អក្សខ្មែរ អង់គ្លេស​ ថៃ សសេរស្អាតណាស់ដល់ពេលអញ្ចឹងសុំសសើរគាត់ដែល ។

ក៖ ហ្នឹងហី!​ អញ្ចឹងសរុបសេចក្តីមកម៉ាបងប្អូនរបស់បងទាំងអស់មានតាបងគួរអោយស្រលាញ់ជាងគេព្រោះច្រឡេម។ (សើច) ហ្នឹងហីអញ្ចឹងញ៉ុមសុំសួរបងថាតើអ័រ ... ម្តាយឪពុករបស់បងមានឈ្មោះអីគេដែល ?

ខ៖ ម្តាយញ៉ុមឈ្មោះ ស៊ិន អ៊ាង ឪពុកឈ្មោះអ័រ... ស៊ាង ឆេង ។

ក៖ តើពួកគាត់មានអាយុប៉ុន្មានហីមកទល់ពេលហ្នឹងបង ?

ខ៖ មកដល់ពេលហ្នឹងឪពុករបស់ខ្ញុំអាយុដូចជា ៦៤ មិនដឹង ? ៦៥ មិនដឹង? ហើយម្តាយញ៉ុមប្អូនឪពុករបស់ញ៉ុមតែ ១ឆ្នាំទេបើមិនអញ្ចឹងបើមិន ៦២ ៦៣ ញ៉ុម... មើលញ៉ុមបើអោយញ៉ុមរាប់មើល ... បែបជាគាត់ ៦៥ ។

ក៖ ចាស!

ខ៖ ម្តាយញ៉ុម ៦៤ឆ្នាំហី ។

ក៖ អញ្ចឹងគាត់បងប្អូនគា្ន ១ឆ្នាំ?

ខ៖ ហ្នឹងហី!

ក៖ ចុះបងនៅ ... បងអាចចាំអត់ថាគាត់កើតនៅក្នុងថ្ងៃណា?​ ខែណា ? ឆ្នាំណាពួកគាត់ទាំង២ហាបង ?

ខ៖ ហូ! បើថ្ងៃ ខែ របស់គាត់ទាំង ២ហ្នឹងញ៉ុមអត់ចាំថាថ្ងៃណា ខែណា ឆ្នាំណា ប៉ុនតាយើងដឹងអ័រ ... យើងចាំខែ ... យើងចាំឆ្នាំ ឆ្នាំថាអ័រ ...​ ឆ្នាំរបស់ខ្មែរយើងវាមានឆ្នាំសត្វទាំង ១២ហ្នឹងណា ។

ក៖ ចាស!

ខ៖ ចាំថាឪពុករបស់ញ៉ុមគាត់ឆ្នាំ សេះ ។

ក៖ អ!

ខ៖ ម្តាយរបស់ញ៉ុមគាត់ឆ្នាំ ពពែ ដែលឆ្នាំ មមី មមែ ហា!

ក៖ ចាស! បងប្អូនគ្នា ១ឆ្នាំ ?

ខ៖ ហ្នឹងហីបងប្អូនគ្នា ១ឆ្នាំ ។

ក៖ អញ្ចឹងពួកគាត់មានទីកន្លែងកំណើតនៅកន្លែងណាដែលបង ?

ខ៖ អ! បើម្តាយរបស់ខ្ញុំគាត់មានកំណើតកើតនៅ ... នៅហ្នឹងគេហៅ ដំរិល ហា! ដំរិលខាងជិត សួង ហ៎! ដំរិលខ្នប់ដំរីហា!

ក៖ ចាស!

ខ៖ ដំរិល ​ហ្នឹងនៅខាងត្បូង សួង បើឪពុករបស់ញ៉ុមវិញគាត់កើតនៅហ្នឹង ទន្លេតូចហ៎! គេហៅភូមិ ពង្រ ស្រុកអី ? ពាមប្រធ្នោះ អញ្ចឹងហីយ៉ាង ? ពង្រហ៎! ព្រែករំដេង ហ្នឹងហ៎!

ក៖ ចាស!

ខ៖ ប៉ុន្តែគាត់អ! ពេលដែលគាត់ទៅយកម្តាយញ៉ុមហ្នឹងគាត់នៅហ្នឹង ដំរិល ខាងត្បូង សួង ខ្នប់ដំរី ហ្នឹង! ពេលហ្នឹងឪពុករបស់ញ៉ុមហ្នឹងញ៉ុមស្តាប់ញ៉ុមលឺម្តាយរបស់ញ៉ុមតែងតែដំណាល់រឿងថា កាលពីនៅក្មេងហ្នឹងគាត់លេងល្បែងដែល ដល់ពេលអញ្ចឹងកុងរបស់ញ៉ុមអត់អោយនៅភូមិណុងទេ ក៏ដេញអោយមកនៅ ភូមិត្រពាំងខ្លា ... ភូមិត្រពាំងខ្លា​ ឃុំរកាពប្រាំ ហ្នឹង ។

ក៖ ចាស!

ខ៖ បានមកធ្វើស្រែធ្វើចំការហ្នឹងទៅ ហើយគាត់លឺថាគាត់ក៏ខំប្រឹងដែល ខំប្រឹងទៅបានគាត់តាំងពីហ្នឹងមកឃើញគាត់ធ្វើចំការ ធ្វើអីអញ្ចឹងទៅទិញផ្ទះទិញអីពីគេនៅណុង ក៏ធូរធាអញ្ចឹងទៅគាត់ក៏បានទិញអាត្រាក់មួយ មុនដំបូងអាត្រក់ហ្នឹងហ៊ុនគា្នមួយគេទេ ។

ក៖ ចាស!

ខ៖ ប៉ុន្តែឃើញអ្នកដែលហ៊ុនគ្នាណុងអត់កំរត្រូវគ្នាហា! សូម្បីតែបងប្អូនបង្កើតមានតាគាត់មួយហ៊ុនមួយគេអត់អីទេ និយាយទៅដូចល្អហ្នឹងគ្នាហា! ហ៊ុនគ្នា ៤ ៥ឆ្នាំហ៎!

ក៖ ចាស!

ខ៖ ផុតមកបានគេកាត់អោយគាត់ទាំងអស់ម៉ង! ផុតមកបានគាត់ទិញអាត្រាក់ខ្លួនឯង និយាយទៅតាំងពីក្មេង តាំងពីក្មេងអាយុបែបជា ៨ឆ្នាំអីហីយ៉ាង ៨ ៩ឆ្នាំ ១០ឆ្នាំ អីហ្នឹងឃើញមានអាត្រាក់ហី ។ ដល់ពេលអញ្ចឹងមកដល់ឥឡូវអាយុ ៣០ជាងហី ៣៥ ៣៦ ហីអញ្ចឹងវាមានអាត្រាក់ចូល ២០ជាង ៣០ឆ្នាំអីដែលហី ។

ក៖ អ!​ អញ្ចឹងអាត្រាក់ហ្នឹងនៅដដែលតាហីបង ?

ខ៖ នៅ! និយាយទៅពីឆ្នាំទៅ ឆ្នាំទៅមួយនៅ ២ប៉ុនឥឡូវគាត់លក់ហី គាត់ដូចថាចាស់ផងមិនមានអ្នកណាដែលមើលទៅដើរតាមមើលវា ជួលតៃកុងជួលអីអោយគេភ្ជួរអញ្ចឹងហា! ដល់ពេលអញ្ចឹងគាត់លក់១ ទៅទុក ១ហ្នឹងគ្រាន់តាភ្ជួរដីខ្លួនឯង ភ្ជួរដីអោយកូនភ្ជួរអីកុំអោយយើងពិបាកជួលគេហា ។

ក៖ ចាស!

ខ៖ ពេលអញ្ចឹងនៅសល់តែ ១ទេ ។

ក៖ អ!​ មុនហ្នឹងបងនិយាយថាឪពុករបស់បងគាត់លេងល្បែង ? តើមកដល់ពេលឥឡូវហ្នឹងគាត់ឈប់លេងហីនៅបង ?

ខ៖ អ!​ ឥឡូវគាត់ចាស់ហីគាត់ឈប់លេងហីឥឡូវ ប៉ុន្តែកាលពីក្មេងហ៎ញ៉ុមលឺម្តាយញ៉ុមថាគាត់លេង មែនក្មេងហាញ៉ុមធំហី ញ៉ុមធំហីញ៉ុមចេះលេងល្បែងដែលដោយសារតាមគាត់ដែល បើថានិយាយទៅដោយសារគាត់ក៏ថាបាន ដោយសារយើងក៏បាន ។ ពេលហ្នឹងយើងទៅតាមគាត់ហ៎! ទៅតាមគាត់អញ្ចឹងទៅគាត់បៀរនេះអញ្ចេះៗ ... យើងក្មេងយើងវាមិនចាំ! ដល់ពេលយូរៗយើងក្មេងភ្នែកលឿនជាងគាត់ទៀតហ៎! ដល់ពេលយូៗគាត់អ! អញ្ចេះអញ្ចុះៗមើលហែងមើលជួយចាប់ជួយអីអញ្ចឹងប៉ាដោយ! អាអញ្ចឹងនិយាយទៅក៏វាមិនល្អដែល! នៅពេលណាដែលលេងល្បែងឬក៏ធ្វើអីដែលប្រាស់ចាកពីអ្វីដែលសង្គមទទួលស្គាល់យើងកុំនាំក្មេងទៅ បើសិនជាយើងអាចខូចតែឯងវាខូចតែឯងទៅ បើទប់ខ្លួនឯងមិនជាប់ហីហ៎! តែអាហ្នឹងក៏មិនបន្ទាសគាត់ដែល ។

ក៖ តែបងអត់នេះណាហីបង ... បងមកទល់ពេលឥឡូវបងគ្រាន់តែចេះទេ តែបងអត់លេងណាហីបង ?

ខ៖ អ! ធ្លាប់លេងញ៉ុមធ្លាប់លេង! និយាយទៅប្រវត្តិញ៉ុមធ្លាប់លេងនិយាយទៅ អាល្បែងក៏ធ្លាប់ចាញ់ធ្លាប់អីអញ្ចឹងឥឡូវសូម្បីតែបន្តិចក៏ញ៉ុមមិដែលលេងដែល ហើយអ្នកណាដែលលេងញ៉ុមតែងតែប្រាប់ប៉ុន្តែបើស្តាប់ទៅក៏ស្តាប់ទៅ មិនស្តាប់ទៅក៏មិនស្តាប់ទៅអ្នកខ្លះញ៉ុមដឹងទៅក៏ធ្លាប់ប្រាប់ទៅអត់ស្តាប់ទៅថា ហ៊ឹម! បងឯងក៏ធ្លាប់លេងធ្លាប់អី ញ៉ុមក៏តប្រាប់ទៅវិញដែលថាជាពិសេសកូន ក្មួយហ្នឹងបើខូចហើយញ៉ុមប្រាប់ថាកុំអោយខូចអញ្ចឹងទៅវា​ សើចវាចំអកមកវិញថាធ្លាប់ខ្លួនឯងខូចដែលមកប្រដៅគេញ៉ុមក៏ចេះតាប្រាប់ទៅវិញថាដោយសារអាធ្លាប់ខូចហ្នឹងហើយបានប្រដៅកើតហ្នឹងហ៎! បើមិនធ្លាប់ខូចទេប្រដៅអត់កើតទេ ។​ អើ! បើសិនជាល្អចេះតានេះទៅព្រោះអីក្មេងវាអត់ទាន់ធ្លាប់ចាស់ទេ តែចាស់វាធ្លាប់ក្មេងជាង ។

ក៖ ចុះពេលដែលបងអ័រ ... លេងហ្នឹងតើបងមានបង់ខាតប្រាក់កាស ឬក៏ផ្ទះសំបែងអីដែលបង ?

ខ៖ អ! លេងនិយាយទៅលេង ហ្នឹងហីធ្លាប់លេងបង់ខាតដល់ឥឡូវបរាជ័យដល់ថ្នាក់រកលក់ផ្ទះលក់អី អីអញ្ចឹងហា! កាលហ្នឹងលេងផងណាមួយប្រពន្ធញ៉ុមហ្នឹងគាត់រាប់អានមនុស្សច្រើនតែខុសផង រាប់អានមនុស្សអញ្ចឹងទៅដូចថាមានគេពឹងពាក់អីអញ្ចឹងទៅ ហើយទៅនឹងស្អីគេគេហៅថាដាក់លុយរាប់ ហីហ្នឹងលេងតុងទីនអីអញ្ចឹងទៅគេរត់ទៅ គេអត់សូវជាមានផ្ទះសំបែងគេរត់ទៅនៅ ... ទៅបាត់ទៅហើយអាយើងមានផ្ទះបែងរត់អញ្ចឹងទៅនៅផ្ទះនៅសំបែង មានតាលក់ទៅចាំសងគេវិញទៅអាគេបោកយើងគេទៅបាត់ អាយើងបោកគេអត់កើតហ្នឹងវានៅធ្ងន់ទៅ ។

ក៖ អញ្ចឹងមកដល់ពេលឥឡូវបងឈប់លេងហីតាអីបង ?

ខ៖ ហ្នឹងហី! មកដល់ពេលឥឡូវនិយាយទៅបើគិតជាសឹងតែញ៉ុមគិតមកចូល ៥ ៦ឆ្នាំហីដែលញ៉ុមអត់ដែលលេងល្បែងហ៎! សូម្បីតានិយាយទៅគិតក៏មិនដែលគិតដែរមិនចង់លេងព្រោះអី យើងធ្លាប់លេងច្រើនដងទៅមិនដែលឃើញមានប្រយោជន៍អីដល់យើងឈ្នះទៅសប្បាយស៊ីចាយ លុយហ្នឹងមែនលុយពិបាកចិត្តអីផងដល់ពេលចាញ់ទៅចាប់ផ្តើមរកនេះរកនោះទៀតហា! អញ្ចឹងឈប់ហីគិតថាឈប់ម៉ង ។

ក៖ ចាស! ចាសហីបន្តញ៉ុមចង់សុំសួរបងថាតើឪពុកម្តាយរបស់បងគាត់រកស៊ីចឹញ្ចឹមជីវិត ... មុខរបរបស់គាត់ហាបងតើគាត់ធ្វើអីគេ ?

ខ៖ អ! គាត់តាំងពីដើមមកម៉ងគាត់ជាអ្នកស្រែចំកការសុទ្ធតាម៉ង ប៉ុន្តែគ្រាន់តាថាគាត់ស្រែចំការគាត់ គាត់មានច្រើនស្រែអញ្ចឹងទៅគាត់អត់ដែលទិញស្រូវគេហូបទេ ព្រោះអីគាត់មានស្រែ ៥ ហត្ថ ៦ហត្ថហ៎ ។

ក៖ ចាស!

ខ៖ ដល់ពេលអញ្ចឹងគាត់យកទៅប្រវាស់អោយគេ ដូចថា ១ហត្ថអញ្ចឹងគេអោយឈ្នួលគាត់មាណ? ៤០ថាំង! ៤០ថាំងហ្នឹង ... ហីចុះ ១ហត្ថ​៤០ថាំង ៦ហត្ថអញ្ចឹងទៅវាមាណ ? វាឡើងចូល ២០០ថាំងជាង ។

ក៖ ចាស!

ខ៖ ២០០ថាំងអញ្ចឹងច្រើនហា! គាតហូបអត់អស់ទេម៉ាឆ្នាំៗហ៎! អត់ដែលហូបស្រូវអស់ទេ ។

ក៖ ចុះអ័រ ... បើគាត់លក់អត់អស់អញ្ចឹងគាត់ទុកលក់ខ្លះអត់បង ?

ខ៖ ហ្នឹងហី! គាត់លក់ខ្លះ លក់កិនអង្ករកិនអីលក់អោយគេខ្លះ​សូម្បីតែញ៉ុមអីឥឡូវហ្នឹងបើសិនជា ... និយាយទៅគាត់ផ្ញើរអោយរហូតម៉ាបេៗ ៥០ ៦០ ៧០សិបគីឡូអញ្ចឹងដែរ ។ ខ្វះខាតអីអញ្ចឹងទៅនិយាយទៅគាត់ឃើញតាញ៉ុមអត់ និយាយទៅញ៉ុមអត់លេងល្បែងញ៉ុមអត់សូវដើរលេងអី ហីក៏ញ៉ុមធ្វើការញ៉ុមធ្វើអីអញ្ចឹងទៅ​គាត់ចេះតាមានការគិតមួយ ដូចថាញ៉ុមសុំអង្ករហីក៏ពេលខ្លះសុំលុយគាត់ ខ្វះខាតទ័លៗអញ្ចឹងគាត់អោយអ័រ .... ៥០ម៉ឺន ១លានអីអញ្ចឹងទៅគាត់កិនអង្ករមកអោយហ្នឹងមានទាំងប្រហុកមកអីតាមញ៉ុមចង់បាន ញ៉ុមគ្រាន់ប្រាប់គាត់ថាញ៉ុមសុំប្រហុក ១ក្រឡអញ្ចឹងទៅគាត់អោយមកហីព្រោះអីប្រហុកគាត់ឆ្ងាញ់ហា ។

ក៖ អញ្ចឹង ?

ខ៖ ហ្នឹងហី! គាត់ពូកែធ្វើហា! និយាយទៅអ្នកម្តាយញ៉ុមគាត់ពូកែធ្វើហាដូចជាឆៃពៅ ផ្អក ប្រហុក ស្អីៗហ្នឹងពូកែម៉ង ជ្រក់អីអីណាអីណៃហ្នឹង ។

ក៖ ចាស! ចុះអ័រ ... អ្នកម្តាយរបស់បងវិញគាត់រកស៊ីអីចឹញ្ចឹមជីវិត ?

ខ៖ គាត់កាលហ្នឹងបើឪពុករបស់ញ៉ុមគាត់ដើរតាមអាត្រាក់ គេហៅដើរតាមអាត្រាក់ហ្នឹង​គាត់ជួល តៃកុងហា! ជួលតៃកុងងោយភ្ជួរដីអោយគេដូចថាដីអញ្ចឹងយើងអោយតៃកុង ១ហត្ថមាណ ? តៃកុងយកឈ្នួលពីយើងម៉ាហត្ថ១ម៉ឺន ១ម៉ឺមប្រាំអីអញ្ចឹងទៅគាត់ដើរតាមអញ្ចឹងទៅ អោយដូចថាយើងដឹកប្រេងអោយអាត្រាក់ ។ ដូចថាអាត្រាក់ហ្នឹងវាមានប្រេងដឹកយកទៅអោយវា យកបាយទៅអោយតៃកុងហ្នឹងហូបចុកអញ្ចឹងទៅ ទិញស្អីៗដូចជាបារីអីអញ្ចឹងទៅអោយតៃកុងអាត្រាក់វាត្រូវការជក់បារីអីអញ្ចឹងទៅ​ ។ ហើយអញ្ចឹងទៅអ្នកម្តាយញ៉ុមគាត់ធ្វើស្រែចំការគាត់មានលុយខ្លះដែលអញ្ចឹងទៅ បានពីការភ្ជួរដីភ្ជួរអីអញ្ចឹងទៅវាសល់គាត់រិះថាំបានល្អរបស់គាត់ណាស់ ។ គាត់កំរិតនៃការចាយលុយរបស់គាត់មានខ្ទង់ហា! ដល់ពេលអញ្ចឹងគាត់យកលុយហ្នឹងសំរាប់ជួលកម្មកហ្នឹងជំរះចំការគាត់ ។

ក៖ ចាស!

ខ៖ ដល់ពេលបានប្រមូលផលមកកាលពីជំនាន់ហ្នឹងវាមាន ញ៉ុមទាន់គាត់ធ្វើចំការវាមានច្រើនហា!​និយាយទៅចំការខ្លះណាដំនាំវាធ្វើ ដូចដំនាំណាបានថ្លៃយើងធ្វើដំនាំហ្នឹងទៅមានជួនកាល ល្ងរ សណ្តែកសៀង សណ្តែកបាយ ដំឡូង ហីកាលណុង ។ គាត់មាន ស្វាយចន្ទី បះផងហីទៅមកដល់សព្វថ្ងៃហ្នឹងគាត់មាន កៅស៊ូ គាត់មានកៅស៊ូជៀរ កៅស៊ូ រាងធ្លាក់ថ្លៃអញ្ចឹងទៅក៏និយាយទៅចំពោះគាត់ គាត់អត់មានអីត្រូវពិបាកហេ គាត់មានដំនាំមានអីរបស់គាត់អញ្ចឹងដែល ។

ក៖ ចាស! គាត់មាន កៅស៊ូ​ តើគាត់មានមាណហត្ថទៅបង ?

ខ៖ គាត់មាន កៅស៊ូ និយាយទៅមាននៅហ្នឹងចំការ មេមត់ ហ្នឹង ២០ហត្ថ ... ២០ហត្ថអាហ្នឹងដីចំការកៅស៊ូ សុទ្ធម៉ង! ហើយទៅនឹងចំការនៅហ្នឹង ត្រពាំងខ្លា ហ្នឹង ឃុំរកាពប្រាំ​ ហ្នឹងមាន កៅស៊ូ ហ្នឹងមើល.... ៤ ៥ហត្ថទៀតហ៎!​ ប៉ុនគ្រាន់តា កៅស៊ូ នៅនោះគាត់ចែកអោយកូនគាត់អស់ម្នាក់ដូចថាចែកគ្នាអញ្ចឹងទៅម្នាក់បាន​៣ ៤ហត្ថអីអញ្ចឹងទៅតាមអ្វីដែលគាត់នឹកឃើញចែកអោយស្មើរៗគ្នាអញ្ចឹងទៅ ។

ក៖ ចាស! ចុះចំពោះបងវិញតើបងគិតថាពួកគាត់ទាំង ២ជាមនុស្សបែបណា ? គាត់កាចឬក៏ស្លូត ឬក៏យ៉ាងមិចបង ?

ខ៖ អ! បើប៉ាញ៉ុមគាត់កាចហា! តាំងពីដើមមកនិយាយទោគាត់ជាមនុស្សដែលរអ៊ូហា! រអ៊ូហាដែលគេហៅថាគាត់ហូ ... និយាយ ... ម៉ែញ៉ុមតាំងពីដើមមកនិយាយទៅមនុស្សបើសិនជាស្រីវិញគេហៅថា កុលស្រ្តី ម៉ងហា! មែនហា! អត់ដែលឃើញម៉ាភូមិហ្នឹងគេសសើរគាត់ម៉ង ។ គាត់មនុស្សស្រីល្អហានៅឃើញ ... ញ៉ុមនៅមួយគេនៅក្នុងភូមិណុង ៣០ឆ្នាំអីដែរមិនដែលឃើញគាត់ឈ្លោះគ្នាជាមួយពីណាទេ ។ មានតាគេនិយាយទៅអ្នកស្រលាញ់រាប់អាន រាប់ .. រាប់គាត់ថាគាត់ហ្នឹងគឺជាមនុស្សចាស់ទុំនៅក្នុងស្រុកក្នុងភូមិនិយាយទៅ មនុស្សគាត់ថែរក្សាកិត្តិយសហាគាត់អត់មានចង់អោយឈ្លោះគ្នាមួយពីណាហេ ។

ក៖ ចាស!

ខ៖ កាលពីក្មេងមកមេះសូម្បីញ៉ុមដឹងខ្លួនឯងបើឈ្លោះគ្នាមួយកូនគេវិញ កូនគេខុសឬត្រូវក៏ដោយក៏នៅស្តីអោយតែយើងមិនស្រួលអាចដល់វៃយើងទៀតហ៎!​ ថាកុំអោយទៅលេងឈ្លោះគ្នាមួយគេអញ្ចឹងហា! យើងថាអាណុងខូចគាត់ថា អើ! បើដឹងអាណុងខូចកុំទៅលេងជាមួយវាទៅ ​កុំទៅក្បែរវាទៅ ។

ក៖ បងអន់ចិត្តអត់នៅពេលដែលគាត់ធ្វើអញ្ចឹង ?

ខ៖ ហ៊ឹម! ធម្មតាក្មេងវាតែងតែអន់ចិត្តអញ្ចឹងហី តែដល់ពេលធំឡើងទៅដឹង ។

ក៖​ អញ្ចឹងតាំងពីតូចរហូតដល់ធំតើបងចងចាំសាច់រឿងអីជាមួយគាត់ខ្លះអនុស្សាវរីជាមួយពួកគាត់ហា ?

ខ៖ អ!​ ធ្លាប់មានច្រើនហា! កាលពីក្មេងៗខូចយកលុយគាត់គេហៅថាលួចលុយគាត់ចាយហា! គាត់វៃ ។ (សើច)

ក៖​ អនុស្សាវរីខ្លាំងហាណ៎បង?

ខ៖ ហ្នឹងហី! ហូ!​ អត់បានទេ ។

ក៖​​ ចាំអត់ភ្លេច ។

ខ៖ ហីហ្នឹង! ហីហ្នឹងពេលរៀន ...​ ពេលរៀនម្តងៗអើយ ... និយាយទៅ ៣នាក់បងប្អូនញ៉ុមមួយ​ អាមួយបន្ទាប់ហ្នឹងមួយអាភាហ្នឹងមួយ ស្រីលាភមួយមានពេលខ្លះណាពេលដល់ម៉ោងរៀនគាត់ល្ងាចឡើងគាត់អោយ និយាយទៅទំលាប់ល្អហា!​ ញ៉ុមតាំងពីមិនទាន់ចូលរៀនញ៉ុមចេះអស់ហើយ​ ក ខ ស្រះ ិ​ ស្រះ ា ដល់ពេលអញ្ចឹងទៅនេះទៅ អើយខ្លះព្រលំធ្វើដេកហាដើម្បីកុំអោយគាត់បង្រៀនហាពេលបង្រៀនម្តងៗត្រូវមោងរហូត ។

ក៖​​ បងរៀនអត់ចេះ ឬក៏មិចបានត្រូវមោង ?

ខ៖ ហ៊ឹម! ធម្មតាយើងក្មេងយើងមែនរៀនដាក់ ៥អក្សចាំទាំង ៥អក្សទេហើយពេលក្មេងយើងអត់មានចិត្តចង់រៀនទេពេលក្មេងហ៎! ចង់មើលទូរទស្សន៍ហីក៏ចង់ធ្វើអីធ្វើអីហា!​ ដល់ពេលអញ្ចឹងទៅចេះតាពេលខ្លះណាធ្វើដេក ដេក ... ខ្លាចគាត់ថា ថាអញ្ចេកយើង យើងដេកលក់ហ្នឹងហាខ្លាចគាត់ថាអញ្ចេក អោយវាដេកម៉ងទៅខ្ជិលដាសវាអោយរៀនហា! តែគាត់អត់អញ្ចឹងទេ ។

ក៖​​ គាត់ដឹងពុតបងឯង ។

ខ៖ ហ្នឹងហី! ទាំងបងទាំងប្អូននិយាយទៅគាត់កាចហាម៉ែ គាត់កាចហាបាន​បានជាថាកាចគាត់សុទ្ធតែទិញ ផ្តៅហ៎! ផ្តៅហា! គេហៅផ្តៅខ្មែរយើងគេហៅ ផ្តៅ ផ្តៅ ទិញផ្តៅដាក់គ្រប់កន្លៀតជញ្ចាំងហ៎!​ ហូ! ល្ងោចឡើងវៃរៀន វៃឡើងទួកៗផ្តៅហ៎ ។

ក៖​​ អញ្ចឹងមានម័យថាបងឥឡូវរៀនពូកែហាណាបើម៉ាក់ពត់យ៉ាងហ្នឹង ។

ខ៖ ហ៊ឹម! មិនរៀនពូកែទេនិយាយទៅពេលខ្លះមិនមែនថាពត់រៀនពូកែហេ!​ ប៉ុនគ្រាន់ថាពេលរៀនហ្នឹងញ៉ុមអត់មានពេលរៀនដូចគេទេ​ ពេលតាំងពីថ្នាក់ទី ៦ ទី៧ រៀនបន្តើចេញពីរៀនមកទៅមើល គោ ។ ទេណាមែនដូចកូនគេបានរៀនគួររៀនអីខ្លះទេកាលហ្នឹងហា! ​ផុតមកថ្នាក់យើងចូលវិទ្យាល័យហីមុនដំបូងចូលអនុ ចូលអនុហ្នឹងនឹកឃើញកាលណុងហេ ....​ដូចអស់សង្ឃឹមខ្លួនឯងដូចយើងមើលក្មេងហាវាអត់ចេះគិតវែងឆ្ងាយហា!​ ឃើញកូនគេដូចក្រៗជាងម៉ែឪអញ់ផងហា! ពេលចេញពីរៀនមកនៅផ្ទះធម្មតាចេញពីរៀនមកដល់ម៉ោង ១១ហីគេយកគោទៅមើលអស់ហើយទើបទៅក្រោយគេនៅខ្លះណាទាំងទឹកភ្នែក ទឹកសំបោរទៅទៀតហ៎ ។

ក៖​​ អ៊ឹម!

ខ៖ យើងមានគោមានអីផងអាហ្នឹងគាត់មើលគោតែម៉ានឹម គាត់ទុកទឹមទៅចំការទៅអីហា! ប៉ុនកាលហ្នឹងចាំច្បាស់គាត់ ... គោគាត់ច្រើនហា! គាត់ប្រវាស់អោយគេ ប្រវាស់អោយគេហា ។

ក៖ ចាស!

ខ៖ គាត់ទិញគោប្រវាស់អោយគេ ប៉ុន្តែដល់ពេលឆ្នាំ ... ឆ្នាំប៉ុន្មានទេដូចជា២០០០? ប៉ុន្មានទេដែលគេបាក់ដីធ្វើស្រែធ្វើចំការអញ្ចឹងទៅអត់មានដីមើលគោច្រើន ម្ចាស់គោគេហ្នឹងអ្នកដែលយើងប្រវាស់អោយហ្នឹង យកមកអោយយកមកអោយគាត់ដឹកយកទៅលក់នៅ វៀតណាម ដូចជាអស់ឡើងម៉ាឡានដែលកាលហ្នឹង ។

ក៖ ចុះអ័រ ... ចំនែកអនុស្សាវរីជាមួយឪពុកបងវិញតើបងមានអត់ ?

ខ៖ មាន! មានកាលហ្នឹងកាលពីក្មេងមែនទែនហី គាត់កាលណុងក្មេងៗមែនទែនហីអ័រ ...​ គាត់ធ្វើស្រែដល់ឥឡូវដល់ធំហ្នឹងគាត់ធ្វើតែចំការហេ ប៉ុនកាលញ៉ុននៅក្មេងៗហ្នឹងគាត់ធ្វើទាំងស្រែទៀត ។

ក៖ ចាស!

ខ៖ គាត់ គាត់ភ្ជួរហ្នឹងគោហ្នឹងហី! គោម៉ានឹមដេលញ៉ុមមើលហ្នឹងហី ។

ក៖ ចាស!

ខ៖ អ័រមុនដំបូងគោហ្នឹងមុនដំបូងជួលគេមើលទេ ជួលកូនគេមកមើលទេដល់ពេលយូរៗទៅដល់គេពិបាកហាកូនក្មេងជួលមកមើលហ្នឹងវាមិននេះណា! ដល់ពេលអញ្ចឹងយើងមើលខ្លួនឯង! មើលខ្លួនឯងដល់ពេលធម្មតាគាត់ទៅភ្ជួរអញ្ចឹងជួនកាលទូលបាយទៅ ២នាក់បងមួយឈ្មោះបង ផា ហ្នឹងទូលបាយយកទៅអោយគាត់នៅនឹងស្រែ។ នឹកឃើញអាណិតបងញ៉ុមនៅពេលហ្នឹង! អ័រប៉ាញ៉ុមនៅពេលហ្នឹងគាត់នៅជក់បារីហា ។

ក៖ ចាស!

ខ៖ ដល់ពេលភ្លេចបារីហូ! គាត់របៀបដូចថាគាត់កំពុងតែខឹងផងហា! មនុស្សអត់បារីដូចជាគ្រឿងញៀនមួយដែលណា ។

ក៖ ចាស!

ខ៖ អត់អញ្ចឹងទៅគាត់​ហូ! ជេរបងញ៉ុមរកដេញវៃបងញ៉ុម បងញ៉ុមរត់កាត់ភក់កាត់ស្រែហ្នឹងមករកទិញបារីអោយគាត់នៅនឹង ... នឹងនេះវិញគិតទៅមានច្រើនដែល ទូលបាយទូលអីអញ្ចឹងគាត់អោយលើកភ្លឺ អាពេលគាត់រាស់គាត់អីអញ្ចឹងទៅយើងលើកភ្លឺ គេហៅថាលើកភ្លឺស្រែហា ។

ក៖ ចាស!

ខ៖ លើកភ្លឺស្រែធុញអើយធុញក្មេងគាត់អោយលើកអញ្ចឹងចេះតែលើក ធុញអើយធុញសឹងអីហា! ផុតមកបានធំតិចទៀតហ្នឹងទៅដើរទារលុយ ... គេហៅទារលុយអ្នកភ្ជួរដីជាមួយគាត់ហ៎! ធុញចឹងគាត់ផឹកស្រាផឹកអីហ៎! ធម្មតាមុនហ្នឹងបានលុយពីគេនឹងជួនកាលគេហៅផឹកស្រាផឹកអីគាត់ដើម្បី ... ហីគាត់ស្គាល់គេច្រើនហាអញ្ចឹងគេហៅផឹករហូត ...​ ធុញមកផ្ទះវិញចេះតាប្រាប់ម៉ែរហូតថាញ៉ុមអត់ចង់ទៅទារលុយមួយប៉ាហេទៅវិញ ទៅដល់គេហៅផឹក ហើយទៅម៉ែគាត់ចេះតាចង់អោយយើងទៅជាមួយទៅមានកូនទារកូនតឿនអីអញ្ចឹងទៅវាបានឆាប់មកផ្ទះ ។

ក៖ ចាស!

ខ៖ បើយើងអត់មានមនុស្សកូនក្មេងទារតឿនទេ ពួកអ្នកផឹកហ្នឹង ....

ក៖ អត់អោយមក ។

ខ៖ អត់អោយមកដល់ពេលយ់ងមានកូនអីអញ្ចឹងទៅហ៊ឹម កូនញ៉ុមវាអញ្ចេះអញ្ចុះអីអញ្ចឹងជួនកាលយើងនៅក្មេងផងអាចមានដល់ចង់យំទៀតហ៎! យំអញ្ចឹងអ្នកផឹកគេចេះតែអោយមកហីធម្មតាក្មេងយំឡូឡាឥឡូវហី ។

ក៖ ហ្នឹងហី!

ខ៖ ហីប៉ះញ៉ុមផងយំ ញ៉ុមស្រែកឡូឡាទារទៅផ្ទះឥឡូវហី ។

ក៖ ហ្នឹងហី! តើពួកគាត់បានប្រាប់ពីអ្វីខ្លះតាំងពីរបៀបថា ... ការលំបាករបស់គាត់តាំងពីក្មេងរហូតដល់ ... មកដល់ឥឡូវហាប្រាប់បង ... តើគាត់ដែលប្រាប់បងអត់?

ខ៖ គាត់ដែរ! គាត់ដែលហីយើងបានឃើញផ្ទាល់ភ្នែកតាំង ..​... និយាយទៅតាំងពីដឹងមកម៉ងម្តាយញ៉ុមគាត់មិនមែនជាអ្នកទាំង ... និយាយទៅទាំងឪពុកទាំងម្តាយគាត់មិនមែនជាអ្នកហ៊ឺហាអ្នកអីទេមើលទៅគឺសាមញ្ញៗ និយាយទៅអ្វីដែលមិនដូចក្មេងសម័យឥឡូវក៏ដូចជាញ៉ុមអី អ្វីណាដែលមិនអាចជំពាក់គេបានគឺគាត់មិនជំពាក់ដាច់ខាតម៉ង ។

ក៖ ចាស!

ខ៖ និយាយទៅរបស់ណាដែលទិញគឺមានប្រយោជន៍ខ្លាំងណាស់បានគាត់ទិញ ហានដល់ខ្ចីលុយគេបើតាមគំនិតគាត់អត់ចង់អោយជំពាក់គេម៉ង និយាទៅតាំងពីដើមមកមិនដែលសូវឃើញគេជំពាក់ ... គាត់ជំពាក់គេទេ ។ របស់គឺមានប្រយោជន៍សឹងហ្នឹងមានប្រយោជន៍មែនទែនហើយ ក៏គាត់នៅសឹងតែមិចង់ទៅខ្ចីលុយគេទៅទិញទៀត ។​ មែនដូចយើងឥឡូវអើយ! សុខខិត្តខ្លះណាទៅចងការ ឬក៏យកលុយរាប់យកអីណាអីណៃ ស្អីគេបង់រំលោះម៉ូតូ ឬក៏ទូរស័ព្ទអីទេ គាត់អត់ទេនិយាយទៅសូម្បីតា បើឃើញតាញ៉ុមឃើញថាគាត់ជំពាក់គេឃើញមាន ២ដែលឃើញគាត់ជំពាក់គេប៉ុនជំពាក់ហ្នឹងគឺសុទ្ធតែជោគជ័យទាំងអស់ ។ ទី១គាត់ខ្ចីលុយបងប្អូនខ្លះហីនឹងយកលុយគេខ្លះទិញដី ដីដល់សព្វថ្ងៃហ្នឹងគឺជោគជ័យធំម៉ងដីហ្នឹង! ហើយទី២គឺមានតែគាត់ទៅចងការគេហ្នឹងយកលុយបង្គប់ទិញត្រាក់ទ័រអោយបងញ៉ុមមួយទៀត ។ កាលហ្នឹងបងញ៉ុមឈ្មោះបង ឈាន ហ្នឹងគាត់បែកមានប្រពន្ធមានអីយូរហីអញ្ចឹងទៅគាត់ចង់អោយមានត្រាក់ទ័រ មួយទៀតអញ្ចឹងទៅអញ្ចឹងគាត់ក៏ទៅយកលុយហ្នឹងទិញអោយបងញ៉ុមមួយទៀតហ្នឹង ហើយហ្នឹងយកត្រាក់ទ័រគាត់នឹង ២ហ្នឹងជួយភ្ជួរ១ឆ្នាំដើម្បីសងគេអាហ្នឹងហា​ ។

ក៖ ចាស!

ខ៖ អាហ្នឹងគឺអញ្ចឹងបើតាមញ៉ុមដឹង ។

ក៖ ចាស! អញ្ចឹងតើបងស្រលាញ់ពួកគាត់ខ្លាំងហេបង ?

ខ៖ បា! និយាយទៅញ៉ុមស្រលាញ់ពួកគាត់ខ្លាំងហា! កាលពីមុនធ្លាប់មានការតូចចិត្តតូចអីដែលថាគាត់វាមិនសូវដូចគិតគូរយើង ។ អីក៏មិនដូចប្អូនដូចអីអញ្ចឹងហា! ពេលឥឡូវអត់ទេញ៉ុមយល់ច្បាស់អញ្ចឹងទៅស្រលាញ់ពួកគាត់ គោរពពួកគាត់ ។ និយាយទៅយើងគិតថាអញ្ចឹងកើត ប៉ុនថាបើយើង ... បើពេលខ្លះណាញ៉ុមយកមកអង្គុយគិតរឿងចាស់ៗលេងថា យើងមិនបានអោយល្អជាងគាត់អោយបានតាប៉ុនគាត់ទៅបានហា!​ ​មិនបានអោយបានប៉ាប៉ុនគាត់ផងលោកអើយ ។ ពេលខ្លះណាយើងជាកូនយើងចេះតែបន្ទាសគាត់ថាអញ្ចេះៗ ដល់ពេលយើងជាឪពុកម្តាយគេបានដឹងថាយើងអត់មានសមត្ថភាពបានប៉ុនគាត់ផងហ្នឹងចំពោះកូនយើងហា ។

ក៖ ចាស! សុំសូរសារឡើងវិញបន្តិចណាបងចំពោះចំនុចដែលថា ការលំបាករបស់ឪពុកម្តាយរបស់បងហ៎ តើគាត់បានប្រាប់បងកាលពីជំនាន់ ប៉ុលពត តើគាត់មានបានប្រាប់រឿងរាវអីខ្លះដល់បងអត់ ?

ខ៖ ហូ! អាកាលជំនាន់ ប៉ុលពត ហ្នឹងគាត់ប្រាប់ហីគាត់ថា ... ហូ! វេទនាណាស់! ចេញមក ... គាត់ចេញមកគេហៅជំលៀសៗចេញពីភូមិមក ជំលៀសចេញពីភូមិមកគេបាញ់កាំភ្លើងបាញ់អីពីក្រោយ ដើម្បីមនុស្សដើរទៅមុខហា! ដល់ពេលនៅក្រោយអញ្ចឹងទៅលឺកាំភ្លើងមនុស្សយើងសម័យកាលណុងគឺ អត់មានប្រព័ន្ធដឹងលឺដូចឥឡូវទេដូចថា ហា! ត្រូវទៅណាទៅណៃទេ ។​

ក៖ ចាស!

ខ៖ គឺឃើញមនុស្សណាទៅណា គឺទៅទាំងវ៉ូងៗម៉ង ដូចវ៉ូងទា វ៉ូងគោ វ៉ូងក្របី អញ្ចឹង! អញ្ចឹងៗទៅមុនដំបូងអ័រ ... ម្តាយញ៉ុមហ្នឹងគាត់មានកូន មួយណាទេនៀក ? ដូចជា ឈឿន អញ្ចឹង ? ឈន អញ្ចឹងហើយ? អ័រ...​នៅបីទទឹង ១ ហីហ្នឹងបងញ៉ុមហើយនឹង ១ទៀតណុងដូចជានៅតូចទេហ្នឹងកុងញ៉ុមយកជិះក ហើយបងញ៉ុម... បងញ៉ុម១ទៀតឈ្មោះបង ឈាន ហ្នឹងរាងធំហីអាចដើរបានអីខ្លួនឯង អញ្ចឹងគាត់អោយដើរតោងហោប៉ាវអាវដើរតាម ​។ លោកឪពុករបស់ញ៉ុមហ្នឹង ហូ! កាលណុងចង់បានណាស់! ចង់បានមែនទែនអ័រ ... និយាយទៅទ្រព្យសម្បត្តិដែលគេដេញចេញពីផ្ទះហ៎! គាត់រែកទាំងអស់ហើយសព្វទាំងពី .... អ! មុនដំបូងគាត់ថាបរទះគោទៅ បរទះគោគេ ... គេថាមិនបាច់ចាំយករបស់របរអីទៅទេយកតាឆ្នាំង ហើយហ្នឹងម៉ាឆ្នាំង ម៉ាចាន ស្លាបព្រាគ្រាន់ដាំអីស៊ីតាមផ្លូវទៅដល់នោះមានស្អីៗស្រាប់ហីគាត់ថាអញ្ចឹងហាគេភូតហា! ដល់ពេលគាត់អត់ជឿរគាត់អត់បោះចោលរបស់គាត់ទេ គាត់រែកហូ! ... រែកៗដល់ពេលយូរទៅធ្ងន់ទៅៗគាត់ថាទុកតាឆ្នាំងហីហ្នឹងចាន ខោអាវបន្តិចបន្តួចដល់ពេលយូរទៅវាធ្ងន់ទៅៗហ៎ ។

ក៖ ចាស!

ខ៖ ហើយណាពេលណុងបាត់ផង! បាត់បងញ៉ុមទៀតបងញ៉ុមឈ្មោះបង ឈាន ហ្នឹងគាត់ធំហីតាគាត់កូនក្មេង ធំមែនប៉ុន្តែគាត់នៅជាកូនក្មេងនៅឡើយហ្នឹង! ហីទៅចេះដើរៗទៅដើរឆ្ងាយពេកគាត់សួរថាកាលណាបានដល់ ? រួចទៅម្តាយរបស់ញ៉ុមថាទៅដើរទៅមុខតិចទៀតបានឡានជិះហី ហើយទៅបងញ៉ុមចេះថាឡានៗឯណាកាដួយម៉ែវាចេះតាភូតៗ! ពេលណាបានឡានជិះហ៎ខំដើរៗចង់ងាប់កូន... កូនក្មេងហ៎ ។

ក៖ ចាស!

ខ៖ ដល់ពេលផុតអញ្ចឹងទៅដើរទៅវង្វេងវង្វាន់គា្នបាត់បងញ៉ុមទៀត បាត់បងញ៉ុមហ្នឹងថាឪពុករបស់ញ៉ុមហ្នឹងគាត់ហូ! ស្វាតស្វែងដើររកហាមុជទឹកអណ្តូងខ្លាចធ្លាក់ហ៎ ។

ក៖ ចាស!

ខ៖ មុជឡើងក្រហមភ្នែកក្រហមអីអស់ហើយពេលមុជ មុជច្រើនអណ្តូងពេកគាត់ក៏ឈប់មុជទៅគាត់ថាមិច អើ! បើបាត់ក៏ ... រស់ក៏រស់ស្លាប់ក៏ស្លាប់ទៅប៉ុនមានអីមានអ្នកស្គាល់គេចាប់ទុកនៅនឹងមុខកុំអីបែកគ្នាកុំអីសម័យណុងហា ។

ក៖ ចាស! អញ្ចឹងមានន័យថាជួបគ្នាវិញទាំងអស់បានមែនហេបង ?

ខ៖ ហ្នឹងហី! គាត់បានជួបគ្នាវិញដល់សព្វថ្ងៃហ្នឹងហី ។

ក៖ បង! ក្នុងនាមបងជាកូនហា តើបងតាំងចិត្តយ៉ាងមិចដើម្បីសងគុណឪពុកម្តាយរបស់បង ?

ខ៖ អ័រ ... និយាយទៅនៅពេលហ្នឹងញ៉ុមអត់មានគិចតាំងចិត្តមិច ញ៉ុមតាំងចិត្តថាគាត់អត់ចង់បានអីពីញ៉ុមសូម្បីតែបន្តិចព្រោះអីគាត់ចង់អោយញ៉ុមធ្វើអ្វីដែលតាមចិត្តគាត់អោយធ្វើ អ្វីដែលល្អៗនិយាយទៅកុំអោយប្រាស់ចាកពីសង្គមគេស្អប់ខ្ពើមហា!​

ក៖ ចាស!

ខ៖ អញ្ចឹងញ៉ុមរាល់ថ្ងៃហ្នឹងបានជាញ៉ុមគិតខ្លួនញ៉ុមគិតតែពីធ្វើអ្វីដែល ល្អប្រាស់ចាកពីសង្គមដែលគេមិទទួលស្គាល់គឺញ៉ុមអទ់ដើរចូលក្នុងផ្លូវហ្នឹងទេ អញ្ចឹងគាត់ថាធ្វើតែប៉ុនហ្នឹងគឺគាត់សប្បាយចិត្តហី ហើយញ៉ុមក៏គិតថាធ្វើតែប៉ុនហ្នឹងគាត់ក៏សប្បាយចិត្តដែល ។​ ប៉ុន្តែនៅពេលណាដែលញ៉ុមមានលទ្ធភាព ញ៉ុមអាចធ្វើអ្វីបានដូចជាខ្មែរយើងគេហៅថា យើងមានលទ្ធភាពអោយគាត់ ...​ យើងបងប្អូនយើងធំចាស់រៀងខ្លួនអញ្ចឹងទៅយើងអាចធ្វើជា កឋិន អោយគាត់បានញ៉ុមហ្នឹងចង់ធ្វើអញ្ចឹថទៀត ។

ក៖ ហ្នឹងហីល្អបង ។

ខ៖ ហ្នឹងហី!

ក៖ បើចំពោះជីដូនជីតារបស់បងវិញតើបងចងចាំរឿងអ្វី ចំពោះជីដូនជីតារបស់បងអត់ ?

ខ៖ ហូ! បើសិនជាជីដូនខាងម្តាយរបស់ញ៉ុមវិញញ៉ុមអត់ចាំហេ ព្រោះអីជីដូនខាងម្តាយរបស់ញ៉ុមហ្នឹងគាត់ស្លាប់តាំងពីម្តាយញ៉ុមនៅតូច សូម្បីតែម្តាយញ៉ុមក៏ស្ទើរតែមិនដឹងក្តីដែរ ។ ដល់ពេលអញ្ចឹងញ៉ុមអត់ ...​អត់ ... អត់បានចងចាំហេ! បើកុងញ៉ុមហ្នឹងជាកុងខាងម្តាយញ៉ុមហ្នឹងគឺជាមនុស្សប្រុសពោះម៉ាយ ។

ក៖ ចាស!

ខ៖ ប៉ុន្តែម្តាយញ៉ុមតែងតែមានមោទនភាពចំពោះកុងញ៉ុមណាស់ឈ្មោះកុង កាក់ ហ្នឹង! គាត់ពោះម៉ាយមែនគាត់ថាអាយុចាប់ពីអាយុ ៣០ជាងរហូតដល់អាយុ ៧០ គាត់អត់សុខចិត្តយកប្រពន្ធទេខ្លាចធ្វើបាបកូន ធ្វើបាបចៅគាត់អញ្ចឹងមនុស្សប្រុសគាត់ថារក .... រកអញ្ចឹងអត់មានហេ ។

ក៖ ហ្នឹងហីអ្នកខ្លះគ្រាន់តាប្រពន្ធស្លាប់ភ្លាមយកភ្លាម ។

ខ៖ ហ្នឹងហី! ហើយទៅគាត់ថាអត់ដល់ពេលគាត់ចាស់អញ្ចឹងបានដឹងគាត់ថា វាមិន ... វាតែងតែចង់បានប្រពន្ធព្រោះអីមនុស្សចាស់ ដូចថាជាដៃគូរួមសុខរួមទុក្ខជាមួយគាត់ហា! ទោះបីយ៉ាងហាចណាស់ក៏ដឹងពីកាលឈឺស្កាត់គ្នាទៅវិញទៅមកដែល ដល់ពេលអញ្ចឹងគាត់ថាដល់ពេល ...​សម័យកាលណុងគាត់ក៏អត់អោយឪពុកគាត់ណុង ... គាត់ហៅឪពុកគាត់ហៅ ទា ហា ។

ក៖ ចាស!

ខ៖ អត់ចង់អោយឪពុករបស់គាត់ណុងយកប្រពន្ធទៀតដែល ដល់ពេលគាត់ចាស់ទៅគាត់ថា ហ៊ឹម ... អាណិត ទា​ ហាកាលណុងបើគាត់ចេះតែមកធ្វើនិយាយល នឹងកូនថាហ៊ឹម អញ់យកប្រពន្ធទៀតហា! គាត់ថាហេ! អត់ចង់អោយយកអត់ចង់អោយអីអញ្ចឹងហា ។

ក៖ ចាស!

ខ៖​ ដល់ពេលគាត់ចាស់អញ្ចឹងទៅគាត់ថា ហ៊ឹម ... អាណិតឪពុកគាត់ណាស់សមតាអោយគាត់យកប្រពន្ធទៅតាមអ្វីដែលគាត់ចង់បាន គ្រាន់តាចាស់ទុំអី ... គេហៅថាដូចចាស់យើងក្មេងដូចមាន ... និយាយទៅតំរូវការវាមានតាមវ័យហា! វាមិនអញ្ចឹង ?

ក៖ ចាស!

ខ៖ អញ្ចឹងគាត់អញ្ចឹងដែល ហើយទៅបើសិនជាឪពុកអ័រ ... និយាយទៅជីដូនជីតាខាងឪពុករបស់ញ៉ុម ញ៉ុមស្គាល់ទាំង ...​ទាំងសងខាង ។

ក៖ ចាស!

ខ៖ ព្រោះអីញ៉ុមធំដែលហើយល្មមបានកុងញ៉ុមគាត់ស្លាប់ឈ្មោះកុង ស៊ាង ហ្នឹង! ហើយទៅញ៉ុមមានកូនទៅ ១បានកូនទី១បានប៉ុន្មានបាន ៧ ៨ខែយ៉ាង ? បានអ័រ .... ជីដូនរបស់ញ៉ុមអ័រ ... ខាងម្តាយអ័រ ... ខាងឪពុកញ៉ុមហ្នឹងស្លាប់អ័រ ...​ពេលស្លាប់ហ្នឹងគាត់អាយុ៩០ ... ៩០ឆ្នាំជាងហីហ្នឹង ។

ក៖ ចាស!

ខ៖ គាត់អាយុបានវែងៗហាខាងឪពុករបស់ញ៉ុមហ្នឹង ជីដូនជីតាខាងឪពុករបស់ញ៉ុមបានអាយុវែងៗហា ។

ក៖ ចាស! ចុះពោះឪពុកម្តាយរបស់បងវិញពួកគាត់នៅ ... ​រស់នៅសព្វថ្ងៃតាហីបង ?

ខ៖ បាទ! សព្វថ្ងៃគាត់នៅរស់ ... រស់នៅដល់សព្វថ្ងៃហ្នឹង ។

ក៖ ចាស!​ ហីចំពោះក្រុមគ្រួសាររបស់បង ឪពុកម្តាយរបស់បងដែលថារស់នៅខេត្ត កំពុងចាម ហ្នឹងតើពួកគាត់រស់នៅទៅនោះយូរហើយនៅបង ?

ខ៖ គាត់និយាយទៅគាត់អ័រ ...​ មកមុនដំបូងគាត់នៅកាលពីមុនមកគាត់ហ្នឹង ...​ កាលហ្នឹងគេហៅ ... គេហៅខេត្ត កំពុងចាម តែឥឡូវវានៅ ត្បូងឃ្មុំ ហើយអញ្ចឹងគាត់រស់នៅហ្នឹងកាលពីមុនគេហៅរស់នៅ កំពុងចាម ដល់ពេលឥឡូវ ត្បូងឃ្មុំ ។ អញ្ចឹងប៉ុនបើសិនជាគាត់រស់នៅវាយូរហើយ មកកាលពីដំបូងឡើយហ្នឹងគាត់នៅនឹង ដំរិល ហ្នឹងក៏ខេត្ត កំពុងចាម ហើយនៅនឹងស្អីគេខាង ពង្រ ខាង ពាម ទន្លេតូច ហ្នឹងខាង ពង្រ ហ្នឹង! ក៏នៅខេត្ត កំពុងចាម! ដល់ពេលឥឡូវគេកាត់មក ត្បូងឃ្មុំ គាត់មករស់នៅភូមិដែល ... ភូមិដែល .... ភូមិត្រពាំងខ្លា ហ្នឹងរស់នៅឆ្នាំ ១៩៨២ មិនដឹង ? ៨៣ មិនដឹង ?

ក៖ អ!

ខ៖ មកដល់ឥឡូវវាចូល ៣៥ឆ្នាំអីដែលហី ។

ក៖ អញ្ចឹងទីហ្នឹងជាទីកន្លែងកំណើតរបស់គាត់ម៉ងមែនបង ?

ខ៖ អត់កន្លែងកំណើតផង! កន្លែងកំណើតរបស់គាត់ របស់ប៉ានៅ ទន្លេតូចហ្នឹងហី! ​នៅពង្រហ៎! ពង្រព្រែករំដេង ហ្នឹងហ៎ ។

ក៖ ចាស!​

ខ៖ ​ហ៊ឹម! អ្នកម្តាយនៅហ្នឹងភូមិ ខ្នាប់ដំរី ឃុំដំរិល ស្រុកត្បូងឃ្មុំ ហ្នឹងហី! ដល់ពេលហើយទៅបានគាត់មកមានគ្រួសារនៅអ័រ ...​ លោកឪពុករបស់ញ៉ុមមានគ្រួសារមកនៅ ខ្នាបដំរី ទៅបានថាលេងល្បែងលេងអីហ្នឹងបានជីតារបស់ញ៉ុមកុង កាក់ ហ្នឹងដេញអោយមកនៅ ...​ បានមកដេញមកនៅខាងត្បូង សួង ខាងត្រពាំងឬស្សី ខាងត្រពាំងខ្លា ហ្នឹង ។ ដោយសារអ៊ុំរបស់ញ៉ុមហ្នឹងគាត់រៀនបានខ្ពស់ហា! និយាយទៅសម័យកាលណុង គាត់រៀនបានគេហៅថា បាក់ឌុប សម័យកាលណុងគឺខ្លាំងហាណាស់! គាត់និយាយអង់...​ហេ! អត់អង់គ្លេស ទេបារាំង! គ្រាន់កាលហ្នឹងវានៅក្រោម អាណានិគមនបារាំង ព្រោះអីស្រុកខ្មែរយើងវារៀនតែ បារាំង ទេគាត់អាចនិយាយភាសារ បារាំង បាន ។ ហើយគាត់គ្រូបង្រៀននៅហ្នឹងទៀត ដល់ពេលអញ្ចឹងអ័រ .... កុងញ៉ុមក៏ដេញម្តាយញ៉ុមអោយមកនៅហ្នឹងមកក៏មកនៅជាប់ដល់សព្វថ្ងៃហ្នឹងទៅ ។

ក៖​ អ័រ...​ ចំពោះបងសព្វថ្ងៃតើបងមានគ្រួសារហើយនៅបង?

ខ៖ ​បាទ! ញ៉ុមមានគ្រួសាររួចហី!

ក៖​ អញ្ចឹងគ្រួសាររបស់បងឈ្មោះអីដែលបង ?

ខ៖ ​គ្រួសាររបស់ញ៉ុមឈ្មោះ ជី សៀកលីវ ។

ក៖​ គាត់មានអាយុមាណហីបង ?

ខ៖ គាត់មានអាយុបើនៅ ...​ មើលនៅក្នុងអត្តសញ្ញាណប័ណ្ណគឺអាយុតំណាល់គ្នាជាមួយញ៉ុម ប៉ុន្តែបើសិនជាឆ្នាំធម្មតាវាខុសញ៉ុមម៉ាឆ្នាំអី ...​ ២ឆ្នាំហ៎​ ។

ក៖ អ! មុនហ្នឹងម៉ាក់ប៉ាបងខុសគ្នាប្អូនម៉ាឆ្នាំ បងម៉ាឆ្នាំដល់ពេលឥឡូវបងខុសគ្នា ២ឆ្នាំ ។

ខ៖ ហ្នឹងហី!

ក៖ អញ្ចឹងអ័រ ... បងរៀបអាពាហ៍ពិពាហ៍នៅកន្លែងណាដែល ?

ខ៖ នៅហ្នឹង ... នៅហ្នឹងអ័រ ... ភូមិ ធ្លក ។

ក៖ ភូមិធ្លក ឃុំអី ឃុំអីបង ?

ខ៖ ភូមិធ្លកហ្នឹងឥឡូវនៅ ភ្នំពេញ គេកាត់មកចូល ខ័ណ្ឌព្រែកព្នៅ ឃុំធ្លក សង្កាត់គោករកា ។

ក៖ ចុះបងរៀបអាពាហ៍ពិពាហ៍នៅពេលណាដែលបង ?

ខ៖​ នៅ! មើលឆ្នាំ ... ? ឆ្នាំ២០០០ ...​ ឆ្នាំ២០០៨ ។

ក៖ ឆ្នាំ២០០៨ ?

ខ៖​ ហ្នឹងហី!

ក៖ ថ្ងៃណា ? ខែណាបង ?

ខ៖ ហេ! ថ្ងៃ ខែ ដូចអត់បានចាំទេឥឡូវនៀក! ភ្លេចកាន់តែច្រើនហីនៀក! សូម្បីតែថ្ងៃ ខែ ឆ្នាំ​ កូនកាលម៉ាវិកមុនទន្ទេញចាំទាំងអស់ ដល់ពេលឥឡូវទាល់តែបើកសៀវភៅមើល ។

ក៖ អ! អត់អីទេបង! អញ្ចឹងអ័រ ... កាលរៀបអាពាហ៍ពិពាហ៍របស់បងហ្នឹងរៀបចំដោយឪពុកម្តាយរបស់បងទាំងសងខាង ឬក៏បងរៀបការដោយចិត្តឯង ?

ខ៖ និយាយទៅរៀបការអ័រ ... អត់ ...​ ញ៉ុមអ័រ ... រៀបការដោយចិត្តឯងប៉ុន្តែគ្រាន់តែថាពេលដែលញ៉ុមប្រាប់ឪពុកម្តាយអោយមកនេះ គាត់អត់... គាត់ថា ... និយាយទៅគាត់អត់ ... ទី១គាត់អត់ជាពេញចិត្តជាមួយប្រពន្ធញ៉ុមផង ទី២ពេលហ្នឹងញ៉ុមដូចថាកំពុងតាដើរលេងដូចថាខូចខិលអីអញ្ចឹងគាត់ ដូចថាមិនទុកចិត្តលើយើងក្នុងការដែលយកទៅអោយវាមានសុភមង្គលអីអញ្ចឹងហា ។

ក៖ ចាស!

ខ៖ ដល់ពេលអញ្ចឹងគាត់តាមចិត្តយើងនៅពេលណុងបើ សិនជាធ្វើមិចការកើតក៏ការទៅកាលណុងគាត់អោយម៉ូតូ ០៨មួយម៉ូតូ ០៨កាលណុងគឺវាថ្លៃណាស់ម៉ាជំនាន់ណុងម៉ាម៉ូតូសូន្យណុង .... មានតា០៨ណុងហីថ្លៃជាងគេហ៎! ពេលអញ្ចឹងហីហ្នឹងលុយ ១៥០០$មកទៀតដល់ពេលអញ្ចឹងមកការខាងស្រីម៉ងទៅ ។

ក៖ អញ្ចឹងពេលណុងឪពុកម្តាយបងមកចូលរួមអត់បង ?

ខ៖ គាតអត់បានមក ... អត់មកផង!

ក៖ អ! អញ្ចឹងបងមកដណ្តឹងខ្លួនឯង ?

ខ៖ ហ្នឹងហី!

ក៖ អញ្ចឹងបងអោយជំនូនខាងបងស្រីប៉ុន្មានដែលបង ?

ខ៖ និយាយទៅលុយ ១៥០០​ ហ្នឹងនិយាយទៅបើសិនជាគាត់ក៏ថែមខ្លួនគាត់ហាណា ធ្វើមិចមិចកើតទេមកញ៉ុមមកតាម៉ាការម៉ាការដែល ។ (សើច)

ក៖ អញ្ចឹងបងអាចប្រាប់ញ៉ុមបានអត់ថាតើបងជួបស្នេហ៍គ្រារដំបូងរបស់បង ជាមួយប្រពន្ធរបស់បងហ្នឹងនៅពេលណា ?

ខ៖ ហូ! ជួបហ្នឹងជួបដោយសារកាលហ្នឹងអ័រ ... ប្រពន្ធញ៉ុមហ្នឹងមានមិត្តភ័ក្កគេហ្នឹង...​មិត្តភ័ក្កគេហ្នឹងហើយហ្នឹងមិត្តភ័ក្កញ៉ុមហ្នឹងវាគូដណ្តឹងនឹងគ្នា វាពួកម៉ាក់គ្នា ។

ក៖ អ!

ខ៖ ប្រពន្ធញ៉ុមហ្នឹងមានមិត្តភ័ក្កនៅហ្នឹង ខាងអ័រ ... ចំការញ៉ុមហ្នឹងនៅស្រុក មេមត់​ ហ្នឹង! នៅឡូហ្នឹង! កាលហ្នឹងញ៉ុមមានចំការនៅហ្នឹងទៅមើលចំការហា ។

ក៖ ចាស!

ខ៖ ដល់ពេលប្រពន្ធញ៉ុមក៏ទៅលេងជាមួយមិត្តភ័ក្កគេដែលមានគូដណ្តឹងនៅណុងហា! ហើយគូដណ្តឹងមិត្តភ័ក្កប្រពន្ធញ៉ុមហ្នឹងក៏ជាមិត្តភ័ក្កញ៉ុមដែល ដល់ពេលអញ្ចឹងយើងស្គាល់គ្នាតាមរយះខ្សែរយះអញ្ចឹងទេ ។

ក៖ អ! ហីឃើញភ្លាមស្រលាញ់ឋភ្លាតមែនបង ?

ខ៖ ឃើញភ្លាមហ្នឹងហី!​ កាលហ្នឹងឃើញភ្លាមទៅស្រលាញ់ហើយថាហ្នឹង កូនណុងមើលទៅដូចកូនចិនអីៗអញ្ចឹងអ័រ ... របៀបដូចថាអ័រ ... ប្រពន្ធញ៉ុមហ្នឹងមើលមុនដំបូងហ្នឹងមើលមកញ៉ុមហ្នឹងថា របៀបដូចថាអ្នក ...​ របៀបដូចស្រុកព្រៃ ស្រែចំការអីអញ្ចឹងហា​ ។

ក៖ ចាស!

ខ៖ របៀបដូចថាលក្ខណះមើលងាយ គេហៅមើលងាយ! អញ្ចឹងញ៉ុម ....

ក៖ តាមស្រលាញ់ទាល់បាន ?

ខ៖ អត់ទេពេលណុងញ៉ុមថា ហ៊ឹម! ចាំមើលម្នាក់ហ្នឹងស្រលាញ់បានវិញ ដូចវាយាយដូចជាប់កម្មជាប់ពារគ្នាតាម៉ងតាមមើលទៅ ។

ក៖ ជាប់កម្មមិចបង ?

ខ៖ ហ៊ឹម! ពេលនុងរបៀបដូចថាយើងស្រលាញ់គេអញ្ចឹងគេរបៀបដូចថា គេរឹកគេអឿរគេអញ្ចឹងហា ។

ក៖ អ!

ខ៖ យើងថា អូ! ចាំមើលតាតិចទៀតចាំមើលតាស្រលាញ់បានដឹងតារឿងដោយសារអញ់វិញអញ់ធ្វើបាបវិញហី ។

ក៖ អញ្ចឹងក៏រៀបការជាមួយគ្នាទៅ ។

ខ៖ ហ្នឹងហី!

ក៖ ចុះបងអ័រ ....​ បងចេះភាសារផ្សេងៗក្រៅពីភាសារខ្មែរអត់ ?

ខ៖ ចេះខ្លះៗដែល ។

ក៖ អ! ដូចអីខ្លះដែលបង ?

ខ៖ អ័រ! កាលម៉ាវិកមុនភាសារដែលអាចនិយាយបានសឹងតា ៧០ ៨០សិបភាគរយមាន ថៃ មួយ ។

ក៖ អ៊ឹម!

ខ៖ បើចាមសឹងតា ៩០សិបភាគរយអីហ៎! ប៉ុនឥឡូវខាននិយាយចង់ ១០ឆ្នាំអីហី ។

ក៖ ចាស!

ខ៖ គ្រាន់តានិយាយពិបាកនិយាយ បើស្តាប់ស្តាប់គេបានច្រើន ។

ក៖ អញ្ចឹងមានន័យថាបងចេះ ៣ភាសារណ៎បង ?

ខ៖ ហ្នឹងហី!

ក៖ ខ្មែរ ថៃ ឥស្លាម ?

ខ៖ ហ្នឹងហី!

ក៖ អ! បងពូកែហាណ៎បង! ខួរក្បាលល្អហាចេះបាន ៣ភាសារហា! ចុះនៅពេលដែលបងរៀនហាតើបងរៀនបានកំរិតប៉ុនណាដែលបង ?

ខ៖ រៀនបានប្រលងអ័រ ... ទុតិយភូមិ ។

ក៖ ទុតិយភូមិ! ថ្នាក់ទី១២ណ៎បង ?

ខ៖ ហ្នឹងហី!

ក៖ អ! តើបងរៀននៅសាលាណាដែល ?

ខ៖ រៀននៅកាលហ្នឹងគេហៅលិសេ ត្បូងឃ្មុំ ប៉ុន្តែឥឡូវលឺគេថាប្តូរមកអាមេចអាម៉ាទៀតអីដូចជា ...

ក៖ តេជោរ ...

ខ៖ ហ៊ុនសែនត្បូងឃ្មុំ ហី ?

ក៖ ហ្នឹងហី! អ័រ ... តើបងកាលដែលបងរៀនណុងតើបងមានមិត្តភ័ក្កជិតស្នឹទ្ធិដែលបងរាប់អានបំផុតហា តើបងមានអត់បង ?

ខ៖ កាលរៀននៅវិទ្យាល័យ អ! អនុវិទ្យាល័យមានជិតស្និទ្ធិបំផុតមានម្នាក់ មែន!​ គឺម្នាក់ណុងគឺជិតស្និទ្ធិមែនទែន អ័រ ...​​ ឈ្មោះ ទុំ សុខះ ឥឡូវគាត់ផុតមកបានពេលញ៉ុមប្រលងជាប់អ័រ ... បឋមភូមិ ឡើងទៅរៀននៅ​លិសេ ត្បូងឃ្មុំ ហ្នឹងគាត់ក៏ផ្លាស់មករៀនបានមករៀននៅ ភ្នំពេញ ហ្នឹង! ព្រោះអីគ្រួសារគាត់ឪពុកម្តាយគាត់ជាជាងដេរនៅ ភ្នំពេញ ហ្នឹងនោះ! គាត់ក៏មករៀនហ្នឹងមក ប៉ុនពួកញ៉ុមត្រូវគ្នាណាស់និយាយទៅកាលហ្នឹងស្រលាញ់គ្នាមែនទែន សូម្បីផ្ទះញ៉ុមញ៉ុមមិនដែលដេកផងញ៉ុមដេកតែផ្ទះហ្នឹងទេ ព្រោះអីម៉ាក់ប៉ាវាមកដេរនៅ ភ្នំពេញ ហ៎!​ ជាងដេរពីមុនៗមកនៅដេរនៅ ភ្នំពេញ អញ្ចឹងទៅអត់មានពីណាដេកយាមទេកាលណុងហ៎! មានតាវាសុំម៉ាក់ញ៉ុមត្រឹមត្រូវ ហេតុអីវា ... មកសួរថាអ៊ីហាសុំអោយអា ផូ មកជួយដេក ... និយាយទៅដេកតែផ្ទះណុង ២នាក់វា ។

ក៖ ចាស!

ខ៖ ដល់ពេលផុតមកពួកញ៉ុម ហូ! ត្រូវគ្នាមែនទែន និយាយទៅត្រូវគ្នាសឹងថាបែកគ្នា ១នាទីមិនបានផង! ដល់ពេលវាមកនៅ ភ្នំពេញ វាប្រាប់ញ៉ុមថាវានឹងឧស្សាហ៍មកលេងញ៉ុមអីអញ្ចឹង ដល់ពេលយូរៗទៅកាន់តែឃ្លាតឆ្ងាយគ្នាទៅកាន់តាអត់ ដល់ពេលយូរៗទៅវាផ្លែករៀងខ្លួនហីណា ។ អញ្ចឹងបានថាមនុស្សយើងហា កាលនៅវ័យណុង ផុតមកបានរៀននៅលិសេ ត្បូងឃ្មុំ ហ្នឹងមានមិត្តភ័ក្ក ៣ ៤នាក់ដែល! ដែលរាប់អានគ្នាខ្លាំងៗ​ប៉ុន្តែផុតពីណុងមកឥឡូវមានប្រពន្ធមានអីរៀងខ្លួនទៅ ក៏ធម្មតាអ្នកស្និទ្ធិសា្នលនឹងគ្នាខ្លាំងហ្នឹងមានឈ្មោះ តាំងដានី ប៉ុន្តែឥឡូវគាត់ធ្វើជាមន្រ្តីកងរាជអាវុធហ័ត្ថនៅ យាននៅមុខផ្ទះ សៅ សុខខា សព្វថ្ងៃនឹង ។​

ក៖ ចាស!

ខ៖ ហីហ្នឹងមិត្តភ័ក្ក​ ១ទៀតហ្នឹងឈ្មោះ ម៉េង មរកក! ម៉េង មរកក ហ្នឹងគឺជិតស្និទ្ធិគ្នាខ្លាំងដែល ប៉ុន្តែឥឡូវគាត់លឺថាគាត់ទៅម៉ៅ​ ខនដូ ឬក៏ អាផាត់មិន គេនៅហ្នឹង បាត់ដំបង ហ៎ ។

ក៖ ចាស!

ខ៖ ហើយទី ៣ណុងដែលក៏ជិតស្និទ្ធិនឹងពីស្រុកពីភូមិជាមួយគ្នាដែលឈ្មោះ ហ៊ាន បូរិន ។

ក៖ ចាស!

ខ៖ ហ៊ាន បូរិន ហ្នឹង!​ គាត់ឥឡូវលឺថាឡើងនាយការិយាល័យខាងទំនាក់ទំនងព្រឹត្តិសភា នឹង អធិការកិច្ច ការិយាល័យគាត់នៅនឹងជិត ប៊ូឌិញ នៀក ។

ក៖ ចាស!

ខ៖ ប៉ុន្តែពួកហ្នឹងក៏ញ៉ុមឧស្សាហ៍ធ្លាប់តេទៅលេងដែល ហើយនឹងមួយទៀតហ្នឹងឈ្មោះ ទុយ សុវណ្ណ ។

ក៖ ចាស!

ខ៖ គាត់បើកភ្នាក់ងារវីងនៅនឹងអ័រ... ផ្សារពងទឹក​ ។

ក៖ ចាស!

ខ៖ ប៉ុន្តែពេលនៅរៀនជាមួយគ្នាដូចស្និទ្ធិស្នាល់ដល់ពេលយើងមានប្រពន្ធ មានកូនរៀងខ្លួនទៅវាខ្សែជីវិតរសាតអណ្តែតទៅឆ្ងាយៗរៀងខ្លួនទៅ ។

ក៖ ចាស! ប៉ុន្តែបងនៅតែទាក់ទងជាមួយពួកគាត់ដដែលមែនហេបង ?

ខ៖ ហ្នឹងហី! ប៉ុន្តែវាទាក់ទងម្តងម៉ាយាមក្នុងពេលខ្លះណា ដូចថាមានកម្មវិធីប្រាប់បុណ្យ ប្រាប់ការ ឬក៏ប្រាប់កម្មវិធីផ្សេងៗដែលយើងនេះអីអញ្ចឹងហា! អាហ្នឹងបានយើងនេះគ្នា ។

ក៖ ចាស!

ខ៖ ប៉ុន្តែបើកាលពីមិនទាន់មានប្រពន្ធទោះបីមករៀនបែកគ្នាក៏ដោយ ក៏ឧស្សាហ៍គេហៅថាមានចូល KTV អីក៏ណាត់គ្នាមកដែល ។

ក៖ ចុះបង!​ បងគិតថាជីវិតបង ខ្សែជីវិតរបស់បងហាទាំងពីតូចរហូតមកដល់ឥឡូវហាតើមានការផ្លាស់ប្តូអីខ្លាំងអត់បង ?

ខ៖ ហូ!​ មានការផ្លាស់ប្តូរគិតទៅខ្លាំងហា! ខ្លាំងហីញ៉ុមអត់គិតថាជីវិតសព្វថ្ងៃហ្នឹងបើនិយាយថា ... ពីឆាកជីវិត ... ជីវិតវិញមិនអ្នកណាបានជួបសឹងតាបានប៉ុនញ៉ុមទេ អ្នកនៅភូមិញ៉ុម​ ញ៉ុមជឿរថាអត់បានជួបទេ ប៉ុន្តែអ្វីដែលញ៉ុមជួបហ្នឹងគឺនិយាយទៅ ផ្អែម ល្វីង ជូរ ចត់ ថាបើយើងនិយាយមួយម៉ាត់ថា មានក៏ធ្លាប់ ក្រក៏ធ្លាប់ អាអត់ក៏ធ្លាប់ អីក៏ធ្លាប់ដែលនិយាយទៅអី្វដែលញ៉ុមធ្លាប់ជួបគឺមានច្រើនមែនទែន ។

ក៖ តើបងអាចប្រាប់ញ៉ុមអំពីការលំបាកនៅក្នុងជីវិតរបស់បងហា តើការលំបាកបំផុតដែលបងចង់ចាំហាបង ?

ខ៖ លំបាកបំផុតដែលចង់ចាំ! ដូចជាអង្កាល ... អង្កាលពីនេះអីអ័រ ... កាលឧទាហរណ៍ថារឿងមួយដែលញ៉ុមចងចាំដែលញ៉ុមអត់សូវភ្លេចដែល ទៅ ... ញ៉ុមទៅធ្វើចំការនៅហ្នឹង មេមត់ ហ្នឹងអញ្ចឹង ។

ក៖ ចាស!

ខ៖ ទៅហ្នឹងមុនដំបូងអ្នកម្តាយរបស់ញ៉ុមគាត់ទិញដីទិញអី គាត់មានលុយណាទៀតគាត់លុយគាត់នៅខ្វះផងដើម្បីទៅទិញដីណុងហ៎! អញ្ចឹងគ្មានម៉ូតូគ្មានអីទេទៅចំការណុងបាញ់ថ្នាំ កៅស៊ូ អីហ្នឹងញ៉ុម ២នាក់កម្មករ១ណុងលីទឹកគិតទៅលីឆ្ងាយហា លី១គីឡូដីប៉ុន្តែលីឡើងចោទភ្នំ ដូចភ្នំទៀត ។

ក៖ ចាស!

ខ៖ លីរហូត ប៉ុនពេលអាយប់១នោះដឹកកូន កៅស៊ូ មកដល់ចំការណុងដេកនៅ ... នៅដេកចាំកូន កៅស៊ូ ណុងប៉ះចំមេឃភ្លៀងតាំងពីក្បាលល្ងាច! ក្បាលល្ងាចរហូតដល់ម៉ោង ១២យប់ខ្លាចគេលួចកូន កៅស៊ូ ណុងហ៎! ព្រោះអីកូនកៅស៊ូកាលណុងវាថ្លៃដែល មួយ ២០០០ មួយដើម ២០០០ ដែលដល់ពេលតាឧទាហរណ៍ ១០ដើម ២០ដើម ២០០០កាលហ្នឹងវាច្រើនដែល ឆ្នាំ២០០៤ ២០០៥ ។

ក៖ ចាស!

ខ៖ អញ្ចឹងខ្លាចគេលួចកូន កៅស៊ូ កូនអីហ្នឹងនៅចាំអង្គុយហាលភ្លៀងបានប៉ារ៉ាតង់១ គេហៅក្រណាត់ កៅស៊ូ គ្រប២នាក់កម្មករញ៉ុម១ណុង។ កម្មករហ្នឹងវាអ្នកនៅស្រុកអ្នកភូមិជាមួយគ្នា​ដូចជាមិត្តភ័ក្កដែល ទំរំតែទ្រាំអត់បានដល់ម៉ោង ១២យប់បានញ៉ុមងើបចេញពីអានេះហ្នឹងកូនកៅស៊ូហ្នឹងទៅផ្ទះ ទៅផ្ទះនៅហ្នឹងឡូហ្នឹង! ផុតមកវិញម៉ែញ៉ុមគាត់អោយងើបមកពីយប់គាត់ខ្លាចក្រែងឡោរគេថាយើងអត់ដេកហ៎! ងើបមកពីយប់ប្រហែលឡាបាក់ជាម៉ោង៣ ម៉ោង៤ មកទៀតគិតទៅ ទៅមកទៅមករហូតវេទនាហាកាលហ្នឹង ។

ក៖ អត់បានសំរាកទេណ៎បង ?

ខ៖ ហ្នឹងហី! ហើយទៅមែនផ្លូវស្រួល ផ្លូវអីអញ្ចឹងណាលោកអើយ! ផ្លូវដីក្រហមហ្នឹងដើររអិលហូ! ដើរតាខ្លួនទទេសឹងតាមិនជាប់ផងគិតទៅល្មមបាន ... បានដីកៅស៊ូមានដីកៅស៊ូណុងតស៊ូណាស់ដែលគិតទៅ ។

ក៖ ចាស! នេះជាការលំបាករបស់បងនៅក្នុងជីវិតរបស់បងណ៎បង ?

ខ៖ ហ៊ឹម!

ក៖ ហីចំពោះការសប្បាយរីករាយបំផុតរបស់បងហា តើជាអីវិញបង ?

ខ៖ ការសប្បាយរីករាយបំផុត ?

ក៖ ចាស!

ខ៖ ការសប្បាយរីករាយបំផុតមានតាមវ័យទៀត កាលពីវ័យកលក្មេងទៅចង់សប្បាយចង់អារបៀបដែលថាលក្ខណះភ្លើតភ្លើនទៅ ។

ក៖ ចាស!

ខ៖ ចេះចង់អ្វីនិយាយទៅ ... នឹកឃើញអីពេលអានឹកឃើញស្អីចង់ធ្វើណុងហា! ដល់ពេលឥឡូវទៅកាលសប្បាយរបស់ញ៉ុម ញ៉ុមគិតថាគ្មានអីធ្វើអោយឪពុកម្តាយនឹងក្រុមគគ្រួសារសប្បាយចិត្តទេអាហ្នឹងវាល្អវិញ ។

ក៖ ការសប្បាយរីករាយដែលបងចងចាំបំផុត ឧទាហរណ៍ថាថ្ងៃរៀបការ ឬក៏ថ្ងៃដែលបងទទួលអីពីនរណាម្នាក់បានរង្វាន់ធំ ឬក៏អីអញ្ចឹងហាណាបង ?

ខ៖ អ័រ ... និយាយទៅសប្បាយរីករាយបមផុតណុងនៅពេលឆ្នាំ ២០០៧ ២០០៨ កាលណុង ។

ក៖ ចាស!

ខ៖ អាហ្នឹងកាលដែលចងចាំបំផុត! កាលហ្នឹងអ័រ ... និយាយទៅវាញ៉ុមនឹងប្រពន្ធញ៉ុមហ្នឹងក៏អត់ត្រូវនេះគ្នាដែលកាលហ្នឹង បានអ័រ ... ស្រលាញ់គ្នាជាមួយជីដូនមួយញ៉ុមនៅ បារាំង​ ហ៎ ។

ក៖ ពីណាគេបងស្រលាញ់គ្នាហ្នឹង ?

ខ៖ ញ៉ុមនឹងជីដូនមួយញ៉ុមស្រលាញ់គ្នា ។

ក៖ អញ្ចឹង ?

ខ៖ ប៉ុន្តែគាត់នៅ បារាំង! ហីទៅមនុស្សញ៉ុមជាមួយមនុស្សស្រីនិយាយទៅ តាំងបងប្អូនឯងបងប្អូនគេតាំងអ្នកណានិយាយទៅ បើឃើញតែនិយាយលេងសើចមើលទៅដូចប៉ាផ្លេចផ្លោះ លេងលុញមើលទៅដូចនេះប៉ុនបើរឿងមនុស្សស្រីមិនដែលចេះធ្វើបាបគេទេ ។ ជីដូនមួយហ្នឹងធ្លាប់ផ្ញើរលុយអោយចាយទៀត ហើយទៅស្រលាញ់ញ៉ុមខ្លាំងមែនទែនធ្លាប់ថាហ្នឹងមកស្រុកខ្មែរអីអញ្ចឹងៗជាមួយនេះគ្នាអីអញ្ចឹងហា ។

ក៖ ចាស!

ខ៖ ប៉ុន្តែញ៉ុមអត់អោយធ្វើអញ្ចឹងទេ វាមិនកើតទេកាលហ្នឹងនិយាយទៅសប្បាយចិត្តហា! ស្រលាញ់គ្នាជាមួយជីដូនមួយញ៉ុមប៉ុនខុសមកពីយើងខ្លួនឯង ។

ក៖ ចាស!

ខ៖ យើងដើរលេងទៅ យើងភ្លើតភ្លើនផងទៅដល់ពេលអញ្ចឹងទៅយើងក៏ជ្រុលជ្រោះជាមួយប្រពន្ធយើងទៅ​យើងក៏ ....

ក៖ រៀបការជាមួយគាត់ទៅ ។

ខ៖ ហ្នឹងហី! យើងអត់អោយ ...​ និយាយយើងអត់ធ្វើអ្វីដែលថាមិនទទួលខុសត្រូវលើឆាកជីវិតគេហា ។

ក៖ អញ្ចឹងមានន័យថាអ័រ .... ស្នេហាស្មោះរបស់បងនៅលើបងមួយដែលនៅស្រុកក្រៅហ្នឹង ឬក៏ប្រពន្ធរបស់បង ?

ខ៖ មនុស្សស្រីដែលញ៉ុមស្រលាញ់គឺជីដូនមួយញ៉ុមហ្នឹងម៉ង! និយាយទៅញ៉ុមអារម្មណ៍ថាស្រលាញ់ហើយមានអារម្មណ៍ថាធ្វើខុសជាមួយគ្នាទៀតអីអញ្ចឹងហា! ម្នាក់ហ្នឹងនិយាយទៅញ៉ុមតាំងពីដើមមកអត់ដែលអ្នកណាដែលថាយកចិត្តទុកដាក់ នឹងជួយផ្តល់កំលាំងចិត្តជួយអ្វីៗ​មានតែម្នាក់ដែលថាជីដូនមួយញ៉ុមហ្នឹងហី ។ ពេលញ៉ុមដើរចេញពីផ្ទះញ៉ុមខឹងប៉ាញ៉ុមអីអញ្ចឹងទៅ ញ៉ុមធ្លាប់តាំងយកម៉ូតូ១​មកលក់ទៀតហ៎! អាសង់០៨ហ្នឹងជីដូនមួយញ៉ុមផ្ញើរលុយមកអោយចាយថាអោយយកមកអោយទិញម៉ូតូហ្នឹងវិញទៅ កុំអោយបាត់ម៉ូតូពេលចេញពីផ្ទះអញ្ចឹងកុំអោយថាយើងយកម៉ូតូយកអីមកលក់ ព្រោះអីយើងយកម៉ូតូមកអញ្ចឹងមានម៉ូតូបានចូលផ្ទះវិញកាលណុងហ៎ ។

ក៖ ចាស!

ខ៖​ គាត់តែងតែផ្តល់កំលាំងចិត្តអោយញ៉ុម ផ្តល់ជាលុយ ផ្តល់ជាអ្វីៗដូចថាអ្នកណា ..​. ពេលណុងញ៉ុមដើរលេងក្មេងដើរលេងវក់ខ្លាំងនិយាយទៅគេគិតថាក្មេងមិនល្អហីដើរលេងវក់ហ៎! ប៉ុន្តែជីដូនមួយញ៉ុមហ្នឹង អ្នកដែលស្រលាញ់គ្នាជាមួយញ៉ុមហ្នឹងមិនដែលគិតថាញ៉ុមអាក្រក់ម្តងហេ ។

ក៖ ជាហេតុធ្វើអោយបងស្រលាញ់គាត់ខ្លាំង ?

ខ៖​ ហ្នឹងហី!

ក៖ ចុះមកដល់ពេលឥឡូវហ្នឹងតើគាត់មានគ្រួសារហើយនៅបង ?

ខ៖ ឥឡូវគាត់មានគ្រួសារហី ។

ក៖ ហីចុះចិត្តបងឥឡូវហ្នឹងតើនៅស្រលាញ់គាត់ទៀត ឬក៏ស្រលាញ់ប្រពន្ធ ?

ខ៖ ឥឡូវហ្នឹងបើស្រលាញ់វិញ ចង់បានន័យថាវាលែងយើងលែងគិតទៅស្រលាញ់គ្នាអីទៀតហើយ។ គ្រាន់តាយើងគិតថាមនុស្សយើងម្នាក់ហ្នឹងយើង ....

ក៖​ ធ្វើខុសចំពោះ ...

ខ៖ ធ្វើខុសចំពោះនិយាយទៅគេល្អ​ គេតែងតែផ្តល់នេះអោយយើងដែលយើងថាយើងធ្វើខុសជាមួយម្នាក់ហ្នឹងហា ។

ក៖ ចាស!

ខ៖​ អញ្ចឹងយើងលែងស្រលាញ់ម្នាក់ហ្នឹងជា ... គិតដូចពីមុន គិតថាស្រលាញ់ជាគូអនាគតដើរជាមួយគ្នាហើយ ។

ក៖ ចាស!

ខ៖ ​ប៉ុនយើងស្រលាញ់ គោរពថាមនុស្សម្នាក់ហ្នឹងគឺជាមនុស្សដែលយើងធ្វើអោយគេ ដូចថានេះហា! អញ្ចឹងយើងនៅគោរពគេហា ។

ក៖ ចាស!

ខ៖ ដូចថាយើងគិតថាគេជាមនុស្សដែលល្អជាមួយយើង យើងតែងតែចងចាំហី ។

ក៖ អ៊ឹម! តើមកទល់ពេលឥឡូវហ្នឹង តើបងធ្លាប់ទាក់ទងជាមួយគាត់ទៀតអត់បង ?

ខ៖ អត់ដែលទេ! និយាយទៅតាំងពីដាច់អ័រ ... លែង ... និយាយទៅលែងទាក់ទង... មិនមែនថាលែងទាក់ទងអីទេញ៉ុមដូរលេងទូរស័ព្ទមិនចង់អោយគ្នាតេមកអីៗអញ្ចឹងនិយាយទៅ ដូចថាកាច់ស៊ីមចោលកាលណុងប្រើ ០១២ហា​ ។

ក៖ អ៊ឹម!

ខ៖ អញ្ចឹងពេលណុងមកដាច់គ្នារហូតមកតាំងពីឆ្នាំ ២០០០ជាង ៩ហី ១០ ។

ក៖ ចុះមកដល់ពេលឥឡូវហ្នឹងតើបងមានអ័រ ... បុត្រប៉ុន្មានហី ?

ខ៖ បុត្រប៉ុន្មានមិច​ ?

ក៖ បុត្រាបុត្រី ។

ខ៖ អ! មានបុត្រហេ ?

ក៖ ចាស!

ខ៖ ហ្នឹង! មាន២ហី ។

ក៖ គាត់ឈ្មោះអីខ្លះបង ហីអាយុប៉ុន្មានខ្លះ ?

ខ៖ ឈ្មោះ ឆេង ដាលីស មួយ ឆេង ដាលីសហ្នឹងអ័រ ... ​កើតនៅឆ្នាំ ២០០៩ ។

ក៖ មកទល់ឥឡូវគាត់អាយុមាណហីបង ?

ខ៖ ២០០៩ មកដល់ឥឡូវ ២០១៧ កាត់អាយុបាន ៨ឆ្នាំហី ។

ក៖ ចាស!​ ចុះមួយទៀតបង ?

ខ៖ មួយទៀតហ្នឹងកើតឆ្នាំ ២០១៣! ១៣ឥឡូវ ២០១៧ហ្នឹងវាបាន ៤ឆ្នាំហី ។

ក៖ ចុះបងចាំថ្ងៃ ខែ ឆ្នាំកំណើតគាត់អត់ ?

ខ៖ ថ្ងៃ ខែ ឆ្នាំ កំណើតឥឡូវ ... ហេ! បើ ...​ហេ!​ ចាំ!​ ចាំមើល ដាលីស កើតនៅថ្ងៃទី ១៩ ខែ​០៩ ២០០៩ ។

ក៖ ចាស!​

ខ៖ ហីទៅ! ហើយ ធាន កើតនៅថ្ងៃទី ១៨ ខែ១ ២០១៣ ។

ក៖ ចាស!​ អញ្ចឹងបើសិនជាអាចក្នុងនាមបងជាឪពុក តើបងមានពាក្យពេចន៍អ្វីដើម្បីផ្តាំផ្ញើរទៅកូនចៅរបស់បងជំនាន់ក្រោយហា ថាកុំអោយគាត់ដើរផ្លូវខុសមិច ឬក៍អោយគាត់ប្រឹងរៀនអីអញ្ចឹងហា តើបងមានអីអត់បង ?

ខ៖ មាន! ចេះតាមានថាចង់ផ្តាំទៅកូនៗទាំង ២ហ្នឹងថាបើសិនជាអត់ពីឪពុកក៏ដោយ ម្តាយក៏ដោយអោយចេះស្រលាញ់គ្នាកុំចេះតែឈ្លោះទាស់ទាញគ្នានិយាយទៅ អ្វីដែលយើងរួបរួមសាមគ្គីបងប្អូនយើងស្រលាញ់គ្នាទៅ ។ យើងកុំគិតច្រណែនឈ្នានីសគ្នា ព្រោះអីពេលអារឿងច្រណែន រឿងឈ្នានីសអ្វីហ្នឹងគឺញ៉ុមអ្នកដែលបានឆ្លងកាត់រួចហើយ ​អញ្ចឹងគឺមិនបាច់ទេអ្វីដែលយើងគិតថាធ្វើគិតថា .... ធ្វើគិតតាពីធ្វើទៅ​យើងកុំកិតថា ហ៊ឹម! អានេះធ្វើតិច អានោះធ្វើច្រើនអានោះបានតិច អានោះបានច្រើន។ អ្វីដែលវាប្រុងមានវា ... ញ៉ុមគិតថាម៉ោពីនេះទេព្រោះអីញ៉ុមឃើញខ្លះណាមិត្តភ័ក្កញ៉ុមអី ដូចអត់ៗជាងញ៉ុមផងគេមិនដែលពឹងម៉ែឪ ឬក៏ពឹង ... ដូចថាម៉ែចែកប៉ុននេះចែកប៉ុននោះផងបើគេត្រូវមានមានដូចរលូនតាម .... និយាយទៅធ្វើមិចធ្វើអោយតាចិត្តយើងថាស្ងប់អីមិនស្ងប់ក្នុងចិត្តហា ។

ក៖ ចាស!​

ខ៖ យើងស្ងប់យើងសុខហីមិនស្មើរសុខក្នុងចិត្តហា!​ អោយតាយើងសុខចិត្តថាប៉ុនហ្នឹងក៏បានដែលអ្វីដែលយើង ... និយាយទៅយើងសប្បាយចិត្តនឹងអ្វីដែលយើងមានហា ។

ក៖ ចាស!​

ខ៖ គឺបានសេចក្តីសុខដែលហើយ បើយើងគិតតាពីខឹងគិតតាពីច្រណែនហ្នឹង ហូ!​ គ្មានបានអីទេបានតាក្តៅក្នុងចិត្តពិបាកក្នុងចិត្តដដែលហ្នឹង​គ្មានបានអីទេ ។

ក៖ ចុះបងអ័រ .... ក្នុងនាមបងជាឪពុកតើបងនឹងរំពឹងអោយពួកគាត់រៀនបន្តដល់ឆ្នាំ ... ដល់ថ្នាក់ណាដែលបង ?

ខ៖ និយាយទៅរាល់ថ្ងៃហ្នឹងបានជាញ៉ុម គិតមកដល់សព្វថ្ងៃញ៉ុមរំពឹងថានឹងអោយរៀន អោយរៀនដល់បើសិនជាអាចគាត់នៅតែរៀនចង់រៀនញ៉ុមអោយរៀនដល់ថ្នាក់ បណ្ឌិត ហ៎ ។

ក៖ ហូ!

ខ៖ ព្រោះអីញ៉ុមគិតមើលឃើញថា ញ៉ុមដូចជាខួរក្បាលប្រហែលគេប្រហែលឯងដែរនៅពេលខ្លះ គេអ្នកខួរក្បាលក៏ដូចយើងដែរម៉ែឪក៏គេមិននេះដល់គេតស៊ូរៀនអញ្ចឹងទៅគេចេះ ភាសារឬក៏គេមានបរិញ្ញា មានអីអញ្ចឹងទៅគេការងារល្អជាងយើងស្អីក៏ល្អជាងយើងអញ្ចឹងហា! អញ្ចឹងយើងចង់រំពឹងអោយគាត់ហ្នឹងរៀនបានខ្ពស់ៗព្រោះអីញ៉ុមកាលពីដើមមកញ៉ុមគិតថា ហ៊ឹម! ទោះបីរៀនមិនបានខ្ពស់ម៉ងក៏បានដែរព្រោះអីម៉ែឪមានលុយមានអីច្រើនដែរអញ្ចឹង អត់ដេកតា ... និយាយទៅបើមានតាចំការមានអី ព្រោះអីអាចំការវាមែនដូចអាការយើងរៀនចេះដឹងទេ ។

ក៖ ចាស!​

ខ៖ ជួនកាលវាធ្លាក់ថ្លៃជួនកាលវាឡើងថ្លៃអញ្ចឹងហា ។

ក៖ ចាស!​

ខ៖ បើដូចរាល់ថ្ងៃចំការ កៅស៊ូបើវាឡើងថ្លៃដូចកាលញ៉ុមទៅកាន់ដំបូងណុង អើ! អ្នកធ្វើការវាទប់មិនជាប់ដែលណុងហាអ្នកធ្វើការប្រាក់ខែដូចថា ២ ៣រយ ៤ ៥រយក៏ទប់មិនជាប់ដែរ ។

ក៖ ចាស!​

ខ៖ ប៉ុនដល់ពេលកៅស៊ូវាធ្លាក់ថ្លៃអញ្ចឹងទៅ យើងវាត្រូវការ ... បើគេអ្នកធ្វើការអត់មានធ្លាក់ទេកើនពីមួយឆ្នាំឡើងទៅមួយឆ្នាំ ។

ក៖ ចាស!​ អញ្ចឹងជាចុងក្រោយញ៉ុមសុំអគុណបងខ្លាំងមែនទែនដែលបងបានផ្តល់ឧកាលអោយញ៉ុម សម្ភាសន៍បងនៅថ្ងៃហ្នឹងអញ្ចឹងញ៉ុមសុំថតរូបបង ២ ៣សន្លឹកបានហេបង ?

ខ៖ បាន! បាទបាន!

ក៖ ហីខ្ញុំហ្នឹងបង្ហោះ ... ខ្ញុំហ្នឹងដាក់ការសម្ភាសន៍របស់យើងហីនឹងរូបរបស់បងនៅក្នុងវេបសាយរបស់សាលា ។ ចាស! អគុណច្រើនណាបងជំរាបលា ។

សង្ខេប

 បងប្រុស​ ស៊ាង ស៊ីផូ មានអាយុ ៣៥ឆ្នាំ​ ។​ មានស្រុកកំណើតនៅ ភូមិត្រពាំងខ្លា​ ឃុំរកាពប្រាំ ស្រុកត្បូងឃ្មុំ ខេត្តត្បូងឃ្មុំ ។ មានឪពុកឈ្មោះ ស៊ាង ឆេង នឹងអ្នកម្តាយឈ្មោះ ស៊ិន អ៊ាង បងប្រុសមានបងប្អូនប្រុសស្រីចំនួន​ ៧នាក់ ។ បងប្រុសមានភរិយាឈ្មោះ ជី សៀកលីវ ពួកគាត់មានកូន​ ២នាក់ឈ្មោះ ឆេង ដាលីស នឹង ឆេង ម៉េងធាន ។